ARARTEKO, 8.Jarduera ekonomikoaren antolamendua\n2013. urtean 226 kexa-espediente hasi dira arlo honetan, alegia, erakundeak urte osoan zehar bideratu dituen espedienteen %8,44.\n– Finantza-erakundeak eta aseguru-etxeak 195\n– Energiaz (elektrizitatea eta gasa) hornitzeko zerbitzuak 10\n– Telefonia zerbitzuak 7\n– Nekazaritza, abeltzaintza, arrantza eta industria 5\n– Merkataritza, turismoa eta kontsumoa 3\nAtal honetan bost kexa jaso ditugu eta, kasu horietan Eusko Jaurlaritzako Ekonomia Garapen eta Lehiakortasun Sailakinteres orokorreko zerbitzuak ematen dituzten enpresen eremuan gauzatu behar duen kontrol-jarduera nolabait zehazten.\nKonpainia pribatuek eskaintzen dituzten zerbitzuen jardueren ondoriozko hainbat kontsulta jaso ditugu. Pertsonentzat garrantzi handia daukaten zerbitzu orokorrak eta publikoak dira, hala nola, energia-hornidura, gas-hornidura eta telefonia, enpresa pribatuek zenbait kudeaketa sistemen bitartez eskaintzen dituztenak. Inguruabar horrek ez digu mahai gainean jarritako kontuan esku hartzeko aukera galarazi baina erakunde honek uste du kudeaketa horrek ez duela hori gauzatu bitartean urratu daitezkeen oinarrizko eta funtsezko eskubideen galera eragin behar.\nHorregatik, mahai gainean jarritako gai zehatzaren inguruan egoki iritzitako informazioa helarazi ondoren, kexa horiek aurkeztu zituzten interesdunei jakinarazi diegu Kontsumitzaileen Informaziorako Udal Bulegoak eta Kontsumobide direla kexa horiek izapidetzeaz arduratzen direnak eta, legearen aginduz, une honetan, gure esku hartzeko ahalmena jarduerak ordenamenduarekin bat etortzen ote diren aztertzera mugatzen dela.\nIzapidetu ditugun kexei dagokienez, aurreko urteetan bezala, funtsean, honi buruzkoak izan dira: interesdunek desadostasuna adierazi dute kontsumo eta turismoaren arloan Eusko Jaurlaritzaren aurrean aurkezten diren kexei lotutako prozedura eta artxibatzearen ondorioz, izan ere, ez da egiaztatu administrazioaren arau-haustearen bat egon den.\nProzedurari lotuta, pertsona batek erakunde honetara jo zuen desadostasuna adierazteko, izan ere, Naturgas erakundeari abian jarritako zigortzeko espediente bati buruzko dokumentazio jakin bat eskatu zion eta ez zuen eskuratu. Kontsumobidek, bere aldetik, jakinarazi zigun interesdunaren eta beste 43 pertsonen (antzerako arrazoiengatik aurkeztutakoak) erreklamazioen harira burututako aldez aurretiko izapideetan jarduera arau-hausleak antzeman zirela erreklamazioek hizpide zuten enpresaren (Naturgas) eskutik. Horrenbestez, zegokion zigortzeko espedientea abian jarri zen eta Euskal Autonomia Erkidegoko herri-administrazioen zigortzeko ahalmenari buruzko otsailaren 20ko 2/1998 Legearen 34.4. artikuluan ezarritakoarekin bat eginez, inguruabar horren berri eman zioten. Horrez gain, aditzera eman zuen zegokion espedientea izapidetu ostean, kexagileari ere ezarritako zigorraren berri eman ziotela.\nEgia esan, zigortzeko prozedura ofizioz abian jarri behar da, ez interesdunak hala eskatuta. Salaketaren ondorio bakarra hauxe da: administrazioari jakinaraztea ustez legez kanpokoak diren gertakari batzuk jazo direla, jardun ikertzailea eta zigortzailea abian jartzeko helburuarekin. Oro har, administrazioaren edozein arlotan, salatzaileak ez dauka beste batzuen kontra izapidetutako zigortzeko espedienteei lotutako prozeduretan interesdun gisa parte hartzeko ahalmenik.\nHau da, arauak xedatu bezala, salaketak bere horretan ez du salatzailea zigortzeko prozeduran interesdun bihurtzen eta, oro har, prozeduran zehar duen parte hartze bakarra hauxe da: organo eskudunaren eskutik espedientearen irekiera eta, hala badagokio, amaitzea eragingo duen ebazpenari buruzko informazioa jasotzeko eskubidea dauka.\n2013. urtean zehar modu esanguratsuan handitu da pertsona askok zenbait banku erakunde eta aseguru-etxeren jardueraren aurrean sentitzen duten desadostasuna eta babesgabetasuna islatzen duten herritarren kexen kopurua, bai idatzizkoak, bai ahozkoak.\nBerez, gatazka horietan euskal herri-administrazioak tartean ez badaude ere, erakunde hau tartean dauden eragile guztiekin lankidetzan aritu da, eragindako pertsonen babesean aurrera egite aldera.\nBankuen sektoreak garatzen duen jarduera ekonomikoa ezin da zerbitzu publikoaren kontzeptuaren barruan sartu. Hala ere, interes orokorrean inpaktu handia eta administrazio erregulazio zabala daukan jarduera da. Horregatik, dotrina zientifikoak interes orokorreko jarduera pribatutzat jo du eta, horrenbestez, banku jarduerarekin zerikusirik ez duten erakunde independenteek gainbegiratu behar dute.\nGure gizartea pairatzen ari den krisi ekonomiko sakonaren ondorio gisa, bankuetako produktuak eta zerbitzuak erosi izanagatik eta kontrolatu gabe dauden eta familiaren bizitzan eragin handia duten ondorioak sortu dituzten bankuetako jardueren ondorioz zaurkortasun eta babesgabetasun egoerak agerian jarri dira. Egoera hori larritasun maila handienera heltzen da hipoteka-betearazpenekin.\nHipoteka-betearazpena nahitaez etxebizitzarako eskubidearen ikuspuntutik aztertu behar da, konstituzio bidez babestutako eskubide bat bezala, beraz, bat-batean gertatutako eta eragindakoaren erabaki eta esku-hartze eremutik kanpoko arrazoiengatik galtzean, administrazioak fede oneko kontsumitzailearen aldeko oinarrizko eskubide hori defendatzen duten neurriak burutu behar ditu.\nHori bai, gerturatze hori kontsumitzaileen eta erabiltzaileen eskubideen ikuspuntutik ere egin behar da. Etxebizitza erosteko familiek euren baliabide kopururik handiena erabiltzen dute.\nAzken urteetan hiru arau onetsi direla jakin dugu. Horien bidez, etxegabetzeen ezbeharra jorratzen saiatu dira. Arau horien xedea hipoteka-zordunak babestea da, euren ohiko etxebizitzaren galeraren aurrean. Baliabiderik ez duten hipoteka-zordunak babesteko premiazko neurrien martxoaren 9ko 6/2012 Errege Lege Dekretua, hipoteka-zordunen babesa sendotzeko premiazko neurriei buruzko azaroaren 15eko 27/2012 Errege Lege Dekretua eta orain dela gutxiko hipoteka-zordunen babesa, zorraren berregituratzea eta gizarte alokairua sendotzeko neurrien gaineko maiatzaren 14ko 1/2013 Legea.\nLege horrek gaineratu dituen azken aldaketak 2013ko martxoaren 14ko Europar Batasuneko Justizia Auzitegiaren epaiaren ondoriozkoak dira. Epai hori Bartzelonako 3. zenbakiko Merkataritza Arloko Epaitegiak Kontseiluaren 1993ko apirilaren 5eko 93/13/CEE Zuzentarauaren interpretazioaren inguruan mahai gainean jarri zuen epaiketa aurreko arazoa ebatzi zuen kasuaren harira eman zen.\nEuropar Batasuneko Justizia Auzitegiaren Epaiak, beste kontu batzuen artean, aitortu zuen Espainiako araudia ez zetorrela bat aipatutako zuzentarauarekin, zehatzago esanda, eraginkortasunaren printzipioarekin, izan ere, ezinezko edo zailegi bilakatzen da zuzentarauak eskaini nahi duen babesa aplikatzea hipoteka-betearazpen prozeduretan, kontsumitzaileak salatuak direnean hain zuzen. Arazoa da hipoteka-betearazpen prozeduraren testuinguruan ez duela ezarri aurkaritza arrazoiak aurkezteko aukerarik, kontratuko klausula baten neurriz kanpoko izaeran oinarrituta; aitorpen prozesuaren berri izango duen eta, beraz, klausularen neurriz kanpoko izaera baloratu behar duen epaileak ezin baitu kautelazko neurririk hartu, hala nola, hipoteka-betearazpen prozedura bertan behera uztea, betiere, horrelako neurriak hartzea amaierako erabakia benetan eraginkorra dela bermatzeko beharrezkoa baldin bada.\nAldaketak gorabehera eta arau horiek baloratu behar diren alderdi positiboak jasotzen dituzten arren (hipoteka-zorra berregituratzeko neurriak, salbuespenak, berandutzako interesak murriztea, zerga-neurriak, kaleratzeak etetea, etxebizitzen gizarte funtsa sortzea familia horiei euren gain har ditzaketen errentak dituzten alokairu kontratuak eskuratzen laguntzeko…) ez dira inolaz ere balio izaten ari arazo larri hori pairatzen duten pertsona eta familia guztiei erantzun egokia emateko, nahiz eta 1/2013 Legeak berak zera xedatu “berankortasun tasa gure herrialdean baxua da” eta “aparteko egoera horren ondorioz (zordunen) ekonomia- edo ondare-egoera aldatu da eta babes-premia handia dute”.\nBi urtetan zehar kaleratzeak bertan behera uzteak bakarrik ekarriko dizkie onurak egoera bereziki zaurgarrian dauden eta legeak jaso dituen izaera ekonomikoko eta gizarte izaera duten baldintzen zerrenda murriztailea betetzen duten pertsona eta familiei. Modu berean, kontuan hartu behar da bi urtetan zehar kaleratzeak eteteak ez dituela berandutza interesak eteten.\nJardunbide Egokien Kodearen aplikazioak (hasiera batean horri atxikitzea borondatezkoa da finantza erakundeentzat) zorraren berregituratzeak, salbuespenak ordaintzeke dagoen kapitalean eta, azkenik, ordainean emateak barne hartzen ditu. Hala eta guztiz ere, irismena mugatua da ez baita izaera unibertsalarekin hipoteka-zordun guztiei eskaintzen, eragindako pertsona arauak berak zehaztu duen gizarte bazterkeriaren atarian egon behar da-eta. Egoera horren definizioa zaurkortasun bereziko taldeen definizioarekin bat dator baina haiei ere hipoteka-kuota, familiaren ondare eta etxebizitzaren gehienezko prezioarekin zerikusia daukaten baldintza batzuen betetzea eskatzen zaie.\nHainbatetan erakunde honekin harremanetan jartzen diren pertsonak larrituta daude etxebizitza galtzea gutxi balitz, horrez gain, finantza erakundeari diru kopuru altuak zor dizkiotelako eta ezin dietelako aurre egin. Horrek guztiak euren etorkizuna arriskuan jartzen du.\nFamilien gainzorpetzearen aurrean, botere publikoen lehentasuna zordunari mailegua itzultzeko aukera eskaintzen dioten neurriak bideratzera zuzendu behar da baina, aldi berean, posible den guztietan, etxebizitza mantenduz. Izan ere, etxea galtzea azken aukera izan beharko litzateke, bizileku-eremua ezinbesteko baldintza baita nortasuna garatzeko eta gizarte bazterkeriaren aurrean babesten duen elementu bat da. Horregatik, hondamen pertsonalaren erregulazioan aurrerapausoak eman behar dira, hau da, bigarren aukera ematen duen legea beharrezkoa da, kaudimen-gabezia pertsonala osotasunean jorratzeko aukera ematen duena, Europako beste herrialde batzuetan gertatzen den moduan. Gure ordenamendu juridikoak horrelako bat barne hartzen du soilik pertsona juridikoentzat.\nHorren bidez, asmoa ez da fede oneko zordunak, euren etxebizitzan hipoteka-betearazpena jasan edo bat-batean gertatutako arrazoiengatik zor gehiegi dituztenak, bidezkoa ez den moduan aberastea, baizik eta euren suspertze ekonomikoa erraztea etxebizitza galdu izanak edo gainzorpetzeak ez dezala eragindako familien gizarte bazterkeria endemikoa edo ezkutuko jarduera ekonomikoa garatzeko beharra eragin.\nLege horrek, dagokion epailearen gainbegiratzearekin, zorraren berregituratzea eta zordunaren ahalmen ekonomiko errealarekin bat datorren ordainketa plana ezartzea sustatu beharko luke eta, azkenik, zordunaren aktibo guztia likidatzeko (bahiezinak diren ondasunak izan ezik) eta horren bidez pasiboa ordaintzeko aukera eman beharko luke, bere baliabideak aintzat hartuz, zorra guztiak kitatu arte.\nEkintzaileak eta euren nazioartekotza sustatzeko irailaren 27ko 14/2013 Legearen onespena zentzu horretan aurrerapauso txikia izan daiteke baina ez da nahikoa; izan ere, pertsona fisiko partikularrentzat lehiaketa mugatua ezarri badu ere eta, kasu jakin batzuetan, ohiko etxebizitza ardura unibertsaletik at uzteko aukera ematen badu ere (betiere, zorra enpresarial edo profesionalen ondoriozko kaudimen-gabezia kasuetan), babesa mugatua dago: ardura mugatua duen ekintzailea delakoari. Lege horrek modu zabalean definitu du ekintzaile kontzeptua eta jarduera ekonomiko produktiboa garatzen duen pertsona fisikoak zein juridikoak barne hartzen ditu baina, horrez gain, Merkataritza Erregistroan izena emateko baldintzak betetzeko eginbeharra ezarri du, baita legeak ezarritako kontuen aurkezpena eta auditoretzak egiteko beharra ere. Horrenbestez, ez da pertsona fisikoen gainzorpetzea jorratzeko tresna erabilgarria.\nHalaber, kontuan hartu behar da lehiaketa bidezko prozedura garestia izan ohi dela eta, askotan, kaudimenik ez duen pertsona batek ezin diola prozedura horri aurre egin.\nModu berean, botere publikoek hauxe sustatu beharko lukete: hipoteka-maileguen kontratuak hipotekatutako ondasunaren berme esklusiboa aintzat hartuta sinatzea (hipotekei buruzko legearen 140. artikulua) eta ez zordunaren ardura unibertsala oinarritzat hartuta (hipotekei buruzko Legearen105. artikulua eta Kode Zibilaren 1911. artikulua)\nEdonola ere, aipatu behar da 2011ko martxoaren 31ko egoitza erabilerarako ondasun higiezinentzako kreditu-kontratuei buruzko Europako Parlamentuko eta Batzordeko Zuzentarau proposamenaren (2011/0062(COD) izapidetzea nahiko aurreratuta dagoela. 2013ko abenduaren 10ean Europako Parlamentuak lehenengo irakurketan proposamena onestea erabaki zuen. Helburua kontsumitzaileen babesa hobetzea da. Arau horren xedea hipoteka-maileguak kontratatzen dituzten kontsumitzaileen babesaren arloan kide diren estatuetako legerien arteko harmonia lortzea da, erregulatzeko oinarri komuna ezarriz eta kide diren estatuei nahikoa den tartea utziz neurri nazionalak har ditzaten. Aditzera eman denaren arabera, arauak, beste kontu batzuen artean, zazpi eguneko hausnarketa epea ezarri du hipoteka-kontratua sinatu baino lehen; erakunde mailegatzaileari betebehar bat ezarri dio: kontratua sinatu aurretik kontsumitzaileari kontratuari buruzko informazio orokor argia eta ulergarria eman behar dio, kostu osoa eta epe luzeko finantza ondorioak ezagutzeko aukera ematen duena; zorraren amortizazioa malgutu du eta betearazpenak gauzatu baino lehen zentzuzkoa den tolerantzia inposatu du, ordaindu ez izanagatiko karguak mugatzearekin batera.\nFinantza produktuak erosten dituzten pertsonei emandako informazioaren eta banku erakundeak daukan informazioaren arteko asimetria agerian jarri da herritarrek mahai gainean jarri dituzten eta bankuen sektorearekin zerikusia daukaten erreklamazio gehienetan.\nHainbat etxetan egoera zaila bizi dute langabeziaren eta lanaren zein ekonomiaren behin-behinekotasuna eta ezegonkortasuna dela-eta; izan ere, lan merkatua ez da berriro aktibatzen ari eta egoerak okerrera egin du orain dela zenbait urte pertsonek eta familiek finantza erakundeekin sinatu zituzten kontratuen ondorio kaltegarriengatik, gaur egun azaleratzen ari baitira.\nAzaldu bezala, herritarrek aurkeztu dituzten kexa askoren izendatzaile komuna da produktu bat edo finantza zerbitzu bat kontratatzerakoan eta hori baino lehenagoko faseetan informazio nahikorik jaso ez izana. Eragindako pertsonek salatu duten informazio eskas edo partzial hori agerian jarri da lehentasunezko partaidetzen erosketaren, mendeko finantza ekarpenen eskuratzearen, zoru-klausulen ezarpenaren, HMEI-Kutxen hipoteka-maileguen erreferentzia indizea duten hipoteka-maileguen kontratazioaren edo sinatutako hipoteka-maileguen kontratuetan %20tik gertu dauden berandutzako interesen sinaduraren harira.\nInformazioaren aurrean alderdien arteko desoreka handia arintzen saiatu da bankuetako legeria bera. Hala eta guztiz ere, kontuan hartu behar da finantza produktu bat erosten duen pertsonak ez diola horren ondorioz kontsumitzaile izateari uzten eta, beraz, kontsumoaren arloan sektorekako araudiak ezarri duen defentsa mekanismoa aplikatu behar zaiola. Hala, bide hori justizia auzitegietan arazoa konpontzeko baliabidearen osagarria da.\nKontsumoaren arloan, babesteko sistemaren ideia honetan oinarritzen da: kontsumitzailea gutxiagotasun egoeran dago profesionalarekin alderatuta, bai negoziatzeko ahalmenari dagokionez, bai eskura duen informazioari dagokionez. Horrenbestez, xedea kontsumitzailearen eta profesionalaren arteko desoreka konpontzea da.\nKontsumitzaileen eta erabiltzaileen funtsezko eskubide bat hauxe da “informazio egiazkoa, osoa, objektiboa eta ulergarria jasotzeko eskubidea dute, eskura jartzen dizkieten ondasunen eta zerbitzuen ezaugarri nagusiei dagokienez. Hala, bada, ondasun eta zerbitzu horiek era egokian erabiltzeko edo kontsumitzeko oharrak egin behar dira, eta erabilerak edo kontsumoak beren osasunerako eduki dezakeen arriskuaz ohartarazi behar da, era horretan, kontsumitzaileek eta erabiltzaileek hautaketa jakinaren gainean eta arrazoizko eran egin ahal izan dezaten, eta ondasunak eta zerbitzuak segurtasunez eta gogobetetasunez erabil ditzaten.” (Kontsumitzaileen eta Erabiltzaileen Estatutuari buruzko abenduaren 22ko 6/2003 Legearen 14.4. artikulua).\nBankuetako jarduera oso konplexua denez, bankuetako zerbitzuen erabiltzaileek aurkezten dituzten erreklamazioei erantzuteko organo bereziak sortu dira eta banku jardueraren gaineko kontrola horien esku egon ohi da. (Balore Merkatuaren Batzorde Nazionala eta Espainiako Bankua)\nDena den, espezializatutako organo horiek dauden arren, Euskal Autonomia Erkidegoan kontsumitzaileen eta erabiltzaileen eskubideak babesteko eskumena daukaten erakunde publikoek finantza zerbitzuen eta produktuen kontsumitzaile eta erabiltzaileak babeste aldera esku hartzeko eta izapideak bideratzeko aukera daukate. Horregatik, erakunde horietako langileek ahalegin berezia egin behar dute bankuen eta finantzen sektorean espezializatzeko eta prestatzeko. Euskal Autonomia Erkidegoko Estatutuaren 10.28. artikuluak kontsumitzaileen eta erabiltzaileen defentsaren eskumena Euskal Autonomia Erkidegoari esleitu dio.\nHorrez gain, Euskal Autonomia Erkidegoan kontsumitzaileen eta erabiltzaileen defentsarako eta babeserako organoen jarduera babeslea ez da bakarrik a posteriori garatu behar, hau da, arazoa antzeman ostean. Mekanismoak ezarri behar dira finantza produktuen kontsumitzaile eta erabiltzaileentzat arriskutsuak izan daitezkeen egoerak antzemateko, beraz, etorkizunean prebentzio izaera handiagoarekin esku hartzeko aukera emango duten oinarriak finkatu behar dira.\nHainbat pertsona erakunde honekin harremanetan jarri dira eta salatu dute bere garaian mendeko finantza ekarpenen ezaugarrien gainean behar bezalako informaziorik ez zutela jaso. Kasu gehienetan bankuko erakundeetako bezero txikizkariak dira, inbertsioetan aldez aurreko esperientziarik ez daukatenak eta aitortu dutenak ekarpenak eskuratu zituztela euren konfiantzazkoak ziren banku erakundeek inbertsio hori iradoki zietelako.\n2013ko ekainean erakundeak zenbait ondorio aditzera eman zituen. Horien bidez, azpimarratu zuen eragindako kooperatibek, merkaturatzaileek eta eskumena duten administrazio zein erakundeek konpromisoa gain hartu behar dutela ahalik eta arreta eta ardura handienarekin jarduteko, finantza produktu horiek sinatzea eragin zuen prozesua argitzeko helburuarekin.\nModu berean, irailaren 17an arartekoa Eusko LegebiltzarrekoOsasun eta Kontsumo Batzordearen aurrean agertu zen, batzordeak hala eskatuta, eta Eroski eta Fagor mendeko finantza ekarpenak merkaturatzearen inguruan jasotako kexen berri eman zuen.\n2013ko martxoan Kontsumobidek eragindako hiru alderdien arteko bitartekaritza abian jarri zuen: inbertsio tresna hori merkaturatu zuten banku erakundeak, jaulki zituzten kooperatibak eta sinatu zituzten pertsonak. Helburua alderdi guztientzat onuragarria den konponbidea aurkitzea zen eta oraindik ere horretan lanean ari dira.\nHala eta guztiz ere, FAGORrek orain dela gutxi justizia auzitegien aurrean hartzekodunen konkurtsoa deklaratu duenez, ezin da bide horretatik jarraitu kooperatibarekin.\nEdonola ere, aipatu beharra dugu eman diren epaileen erabakiak, mendeko finantza ekarpenetan eragina daukatenak, asko ez diren arren, ildo berean taldekatu daitezkeela: produktua merkaturatu zuten banku erakundeek aitortu izan dute ez zutela bete bezeroa behar bezala informatzeko eginbeharra. Emandako informazioak produktuaren egokitasunari buruzko argibideak barne hartu beharko lituzke, betiere, bezeroak benetan behar zuena aintzat hartuta. Horrez gain, banku erakundeak ziurtatu behar zuen eskuratzaileak osotasunean ulertu zituela eragiketa eta haren ondorioak. Froga hori informatzeko eginbeharraren betetzea argudiatzen duenak aurkeztu behar du. Hala ere, alderdi hori egiaztatu ez denez, eman diren epaiek baliogabetzat jo dituzte sinatutako kontratuak, adostasunean egindako akatsagatik.\n2013. urteko EHUko Udako Ikastaroen testuinguruan, Ararteko erakundeak hausnarketa eta eztabaida jardunaldi bat antolatu zuen herritarrek finantza erakundeekin dituzten harremanetan pertsonen eskubideak babesteari dagokionez.\nFinantza eta aseguru-erakundeei buruzko epigrafean aipatu dugun moduan, azken urteetan, gure gizarteak pairatzen duen krisi ekonomiko eta sozialagatik babesik gabe ikusten dugu herritar asko muturreko zaurkortasun eta babesgabetasun egoeran daudela finantza produktu eta zerbitzuak eskuratu izanagatik edo kontrolik gabeko ondorioak eragiten dituzten bankuetako jardunengatik (familien bizitzan eragin handia daukatenak). Egoera hori larritasun mailarik altuenera heldu da hipoteka-betearazpenekin eta ohiko etxebizitzaren galerarekin.\nArartekoaren asmoa arazo horren gaineko eztabaida sustatzea zen, aldez aurretiko kontzeptu-ikuspegi hau oinarritzat hartuta: Bankuetako zerbitzuak interes orokorreko zerbitzuak al dira? Apriorizko ikuspuntu horretatik, administrazioaren esku-hartzea zuzena izan behar da, erregulazioa eta kontrol eraginkorra barne hartuz.\nAldi berean, estatuak bermatu behar du herritarrek kontsumitzaile eta erabiltzaile gisa dituzten eskubideak legez babestuta daudela eta bankuen esparruko kontrataziotik sortutako betebeharrek oinarrizko eskubide horiek errespetatzen dituztela.\nIkastaroan hizlari talde garrantzitsua izan genuen:\nFernando Zunzunegui jauna, Mª Carmen Gallastegi andrea, Edmundo Rodríguez Achutegui jauna. Amaitzeko, mahai-inguru batean parte hartu zuten eta zenbait ikuspegi osagarri mahai gainean jarri ziren: Manu Valín jauna Justizia zuzendaria, Mario Yoldi jauna etxebizitza sustapeneko arduraduna, Rafael Rich jauna giza-eskubideen arloko abokatu ekintzailea (Kordobako Stop Desahucios plataformako defendatzailea) eta Maria José Fernández de Landa andrea, ogasun arloko arduraduna.\nBestalde, Ararteko erakundeak hausnarketa jardunaldi batzuk partekatu zituen Kataluniako Síndic de Greuges delakoarekin, interes orokorreko zerbitzuak eskaintzen dituzten enpresa pribatuak gainbegiratzearen inguruan. Xedea eremu horretan Ombudsman delakoaren jarduna aztertzea zen, baita, hala badagokio, legezko testuinguruak ere, zein sektore edo zerbitzutan esku hartu behar duen, bere zeregin etikoa zein den eta informazioa nola eta nori eman behar zaion aztertuz.\nInteres orokorreko zerbitzuak eskaintzen dituzten enpresa pribatuei lotuta Ombudsman delakoaren funtzioa aztertu eta definitzerakoan, ideia honen inguruan sakondu zen: interes orokor edo unibertsaleko zerbitzua zeinek eskaintzen duen alde batera utzita, garrantzitsuena, hau da, aldaketa esanguratsua zerbitzu horren jasotzailea nola tratatzen den aztertzean datza, bezero bezala edo pertsona bezala. Bezero bezala tratatzeak esan nahi du sinatutako kontratuaren betetze hertsian oinarrituta dagoen harremana izango dela. Pertsona bezala, aldiz, konpromiso maila handiagoa barne hartzen du tratuari eta kontratuan xedatutako harremanei dagokienez.\n1. Arlo horretan landu diren zenbait kexa nabarmendu dira, funtsezkotzat jo ditzakegun zerbitzuen erabiltzaileek aurkeztutakoak hain zuzen ere, hala nola, gas eta elektrizitate hornidurari buruzkoak edo telefonia zerbitzuei buruzkoak. Zerbitzu horiek enpresa pribatuek eskaintzen badituzte ere, herri-administrazioek interes orokorreko zerbitzuen emakidaren gainean beharrezkoak diren kontrol-lanak egin behar dituzte.\n2. Hala eta guztiz ere, aurten ere aditzera eman behar dugu autonomia erkidego honetako herritarrek ekonomia eta finantza erakundeekin izandako harremanetan izan dituzten arazoen inguruan aurkeztutako erreklamazioak garrantzitsuak izan direla.\nZehazki, hori ez da Arartekoaren esku-hartzearen barruko esparru bat; izan ere, finantza- eta kreditu-erakundeen jardunaren kontrola ez dago otsailaren 27ko 3/1985 Legeak –Ararteko erakundea sortu eta arautzekoak– erakundeari esleitu dizkion eskumenen barruan; hala eta guztiz ere, pertsona horiek orientatzen saiatu gara, hau da, euren erreklamazioak eta kexak organo eskudunen aurrean aurkezteko informazioa eman diegu.\nEuskal herri-administrazio bati dagokion gatazka baten aurrean ez gauden arren, Ararteko bulegoa ezin da alde batera geratu bizitzen ari garen egoera larriaren aurrean eta, horregatik, inplikatutako agente guztiekin lankidetzan aritzen saiatu da, eragindako pertsonen babesean, bereziki, hipoteka-zordunen babesean, aurrera egin ahal izateko.\nAhaleginik handiena egin behar da etxebizitza izateko eskubide konstituzionala babesteko, ezein familiarik ez dadila etxerik gabe geratu.\n3. Finantza produktuak erosten dituzten pertsonei emandako informazioaren eta banku erakundeak daukan informazioaren arteko asimetria agerian jarri da herritarrek mahai gainean jarri dituzten eta bankuen sektorearekin zerikusia daukaten erreklamazio gehienetan.\nKontsumitzaileen eta erabiltzaileen funtsezko eskubide bat hauxe da “...informazio egiazkoa, osoa, objektiboa eta ulergarria jasotzeko eskubidea dute, eskura jartzen dizkieten ondasunen eta zerbitzuen ezaugarri nagusiei dagokienez. Hala, bada, ondasun eta zerbitzu horiek era egokian erabiltzeko edo kontsumitzeko oharrak egin behar dira, eta erabilerak edo kontsumoak beren osasunerako eduki dezakeen arriskuaz ohartarazi behar da, era horretan, kontsumitzaileek eta erabiltzaileek hautaketa jakinaren gainean eta arrazoizko eran egin ahal izan dezaten, eta ondasunak eta zerbitzuak segurtasunez eta gogobetetasunez erabil ditzaten”. (Kontsumitzaileen eta Erabiltzaileen Estatutuari buruzko abenduaren 22ko 6/2003 Legearen 14.4. artikulua)\nHorregatik guztiagatik, Euskal Autonomia Erkidegoan kontsumitzaileen eta erabiltzaileen defentsarako eta babeserako organoen jarduera babeslea ez da bakarrik a posteriori garatu behar, hau da, arazoa antzeman ostean. Mekanismoak ezarri behar dira finantza produktuen kontsumitzaile eta erabiltzaileentzat arriskutsuak izan daitezkeen egoerak antzemateko, beraz, etorkizunean prebentzio izaera handiagoarekin esku hartzeko aukera emango duten oinarriak finkatu behar dira.


Izaskun Etxeberria Zufiaurrek “Esaten ez den guztian” liburua kaleratu du | Nontzeberri\nHasiera/LITERATURA/Izaskun Etxeberria Zufiaurrek “Esaten ez den guztian” liburua kaleratu du\nIzaskun Etxeberria Zufiaurrek kritikak eta idaztiak argitaratzen ditu hainbat aldizkari eta egunkaritan, baina hauxe da bere lehen lan luzea.\nTere Irastortza idazlearen hitzetan, Esaten ez den guztian (Pamiela) liburuan dagoeneko filmetan eta liburuetan deskribatua izan den inguru-abarrean bizi edo bertatik pasatu diren protagonismo gabeko andre-gizon, haur eta helduen bizipenak jasotzen dira.\nEuskal Herriko sakan edo sakonen batean joan-etorrian suertatu diren geraldiak eta bidaiak antzeman eta antzematen ditu egileak: biziko badira errotzen lanak dituzten turista, bisitari, aberats eta komertzialek, gerran atxilotuak; finean, kultura, hizkuntza eta gizarte- maila anitzeko pertsonaiak. Eta azken narraziorako bere maletetan eraman eta ekartzen dute bere ondasun guztia, edo bere bizi-puskak, nonbait atseden emango dien eserleku batean berekin izango dituztelakoan.\nIzaskun Etxeberriaren herria ez da Euskal Herriko sakan edo sakon mitologiko horietakoa, non dena amaitu ostean ere dena bertan geratzen omen den, non malkoak ibaietara doazen, eta hezurrak lurra asetzera. Izan ere, egileak ez du gizakien aberria erakusten baizik eta beraien egonarria, diren tokian direla. Egia, esaten ez den guztian, gogoan da, bizia da, errealitatea da, erreala da. Egia, esaten ez den guztian anitza da; eta, gainera, egia da.


Eneida Etxabe: "Uda guztiko lanaren emaitza izan da igandeko estropada" - Urola Kostako Hitza : Urola Kostako Hitza\nEneida Etxabe: "Uda guztiko lanaren emaitza izan da igandeko estropada"\nEneida Etxabe (Aiora Larrañaga/Hitza)\nENEIDA ETXABE – Getaria-Zarautz traineruko entrenatzailea\nTaldeak igandean egindako lanarekin gustura al zaude?\nOso gustura nago taldeak egin duen lanarekin, denboraldia bukatzeko modu onena hau izan da. Nik aurten ez dut arraunean egin, entrenatzaile bezala nabil, eta anaia dut laguntzaile.\nEzustekoa izan al zen igandeko emaitza?\nBaietz uste dut. Entrenamenduetan ikusten genuen taldea hobetzen ari zela, eta forma polita hartzen ari dela. Udako estropadetan Donostiarrarekin lehian ibili gara, baina Orio, Hibaika eta San Juanengandik oso urrun, horiek koska bat gorago baitaude. Bestetik, denboraldian zehar Cabo gertu izan dugu, baina gu baino hobeak izan dira. Horregatik, guretzat ezustekoa izan da Donostiarra atzean uztea eta Cabori aurrea hartzea.\nZein izan zen gakoa?\nNik uste dut uda guztiko lanaren emaitza izan zela igandeko estropada. Neguan ezin izan dugu behar den bezala entrenatu, baina uda aurrera joan den neurrian forma hartzen joan da taldea, eta Donostiako Estropadara sasoi betean iritsi gara.\nBehetik gorako bilakaera izan duzue, beraz?\nBai, taldea oso gaztea da. Talde batek denbora behar du egonkortzeko, eta hori arraunean eginez lortzen da. Alde batetik, arraunlari bakoitzak ikasi eta esperientzia hartu behar du, eta, bestetik, taldeak bere osotasunean egonkortu egin behar du. Ez da egun batetik bestera lortzen den zerbait, arraunean kilometro asko egin behar dira. Ez da denboraldi bakar batean lortzen, hainbat urteko bidea izaten da.\nZein helbururekin joan zineten Donostiako Estropadara?\nArrraunean ondo egitea eta egindako lanarekin gustura geratzea zen gure helburu nagusia. Helburua bete genuen, igandeko estropada bikaina izan zen. Arraunlariak eroso sentitu ziren estropadan zehar, eta hor dago gakoa.\nEmaitzak taldeari bultzada eman al dio?\nUrteko hitzordurik garrantzitsuenean denboraldiko estropadarik onena egin dugu. Horrek asko motibatu du taldea, eta entrenamenduetan antzematen da. Nolabait, aurrera jarraitzeko indarra eta grina eman digu. Uda oso luzea egiten zaie arraunlariei, eta igandeko emaitzak une gogorrak ahazteko balio izan du; une gozoa bizi dugu.\nArgi dago hiru traineruren artean dagoela bandera irabazteko lehia. Gu ohorezko txandan gaude, eta, gure lana ondo egiten eta gozatzen saiatuko gara. Laugarren postu horri eustea izango da gure helburua.\nUste duzu ohorezko txandan egoteak laugarren posturako lehian abantaila txiki bat emango dizuela?\nEz zait iruditzen. Agian, Caborekin txanda berean jokatzea, aurkariarekin buruz buru jokatzea, errazagoa izango litzateke. Ohorezko txandan gure estropada egin beharko dugu, erlojuaren aurkakoa izango da gure lehia.


Parfois enpresak Euskaltel Taldea aukeratu du adimen artifiziala bere negoziora eramateko - Euskaltel Blog\nParfois enpresak Euskaltel Taldea aukeratu du adimen artifiziala bere negoziora eramateko\nEraldaketa digitalak enpresaren gaur egungo eta etorkizuneko bilakaeran duen garrantziaz jabetuta, Portugalgo Parfois markak Euskaltel Taldea aukeratu du gidari adimen artifiziala bere negozio-ereduan aplikatzeko. Modako jantzi eta osagarrien enpresa portugesak 1.300 denda baino gehiago ditu hogei herrialde baino gehiagotan, horietatik 400 Espainian.\nMindset digitaleko kasu argi bat da hau, enpresak argi ikusi baitu maila guztietan digitalizatzeko beharra duela erabaki estrategikoak hartzeko eta, hala, denbora gutxian eta kostu txikiarekin, aukera izateko bere baliabideei ahalik eta etekin handiena ateratzeko eta lehiatzen jarraitzeko. Hori dela eta, Parfois enpresak adimen artifizialeko soluzioetan inbertitzea erabakidu, Euskaltel Taldearen BAI Analytics ekipo espezializatua gidari hartuta, hobeto ezagutzeko bere negozioa eta bezeroak. Horretarako, bezeroen erosketa-ohiturak edo kanal elektronikoko eta denda fisikoetako salmenten arteko aldeak aztertuko ditu, adibidez, hala produktuen irteera-maila hobea lortzeko.\nXede bikoitza: datu-aholkularitza eta DataRobot teknologia\nEuskaltel Taldearen proposamenak bi alderdi ditu: alde batetik, laguntza gidatu eta etengabea, aholkularitza eskaintzeko, hala nola erabilera-kasuak identifikatzerakoan eta kasu bakoitzean lortutako gutxi gorabeherako itzulkina kalkulatzerakoan. BAI Analyticsek ematen duen aholkularitza-zerbitzuak, halaber, beste zerbitzu hauek ere hartzen ditu: kasu horietarako datu-analisia, enpresaren sail desberdinetan duen balioa erakustea eta eredu prediktiboak ezartzea.\nBigarren xedea da DataRobot teknologia erabiltzea eredu horiek automatizatzeko tresna gisa, ereduok lehenbailehen jartzeko martxan eta gerora ekoizpenean sartzeko. Parfois enpresak hasiera-hasieratik ulertu du DataRobot bezalako teknologiak erabiltzeak nabarmen eragiten duela negozioan, eta enpresak proiektu gehiago izan ditzakeela esku artean, lan asko automatizatzeko aukera ematen duelako.\nParfois enpresaren neurrira egindako balio-proposamen bat\nBAI Analytics-ek markaren profesionalekin batera egindako lanari esker, enpresak soluzio azkar, eraginkor eta kostu txikiko bat jarriko du martxan bere negozio-eredurako. Parfois enpresak aukera izango du adimen artifizialaren eremuan merkatuan dauden tresnarik onenak ezagutzeko eta erabilera-kasurik egokienak zein diren zehazteko, hala teknologia hauen abantaila guztiak aprobetxatzeko.\nAholkularitzari dagokionez, berariaz osatutako talde bat izango du enpresak bere behar guztiak asetzeko, eta, horretaz gain, behar dituzten jarraibideak eta trebakuntza eskainiko dizkiegu enpresako profesionalei, adimen artifizialeko talde bat osatu eta sendotu dadin enpresan bertan.\nParfois enpresak, beraz, BigDatan eta adimen artifizialean eskarmentua duen bazkide teknologiko bat bilatu du, aholkulari izango duena enpresa barruan adimen artifizialeko sail bat martxan jartzeko, ezartzeko eta haren jarraipena egiteko, hala analitika prediktiboko lehenengo proiektuak bideratzeko. Eta Euskaltel Taldean aurkitu du.\nAdimen artifizialean oinarritutako gure soluzioei buruz gehiago jakin nahi baduzu, harpidetu gure buletinera edo jarri harremanetan Enpresen Merkataritza Arloko taldearekin.\nAktibatu ETE-etarako Zibersegurtasun Zerbitzua, eta babestu zure enpresa eta zure gailuak Enpresak\nEuskaltel, BAIC Euskadiko Adimen Artifizialaren Zentroaren kide sortzailea Enpresak\nZure enpresa ertain edo txikiaren produktibitatea hobetzeko aholkuak Enpresak\nDeciData, gure zerbitzuak optimizatzen laguntzen digun Bilboko start-upa Enpresak\nSoluzio orokorra, kablerik gabea eta segurua Last Tour-erako Enpresak\nNire enpresaren digitalizazioari arrakastaz ekiteko gakoak Ekitaldiak, Enpresak, Itunak\n5g empresas aplicaciones 5g aukerak Automatizazioa bai analytics Big Data big data empresa características 5g ciberseguridad oficina ciberseguridad trabajo digitalización digitalizazioa dirulaguntzak Entornos y soluciones Cloud Eraldaketa digitala erronkak estrategia teknologikoak euskaltel Herramientas teletrabajo infraestructura TI inteligencia aplicada INTELIGENCIA ARTIFICIAL inteligencia artificial aplicaciones inteligencia artificial big data inteligencia artificial empresas irtenbide teknologikoak protección pymes redes 5g seguridad oficina seguridad pymes servicio inteligencia artificial euskaltel servicios de inteligencia artificial soluciones 5g soluciones cloud soluciones conectividad 5g soluciones de inteligencia artificial soluciones pymes Soluciones tecnológicas Solución Empresa tecnología 5g tipos de inteligencia artificial transformacion digital empresa Transformación Digital ventajas 5g Zibersegurtasuna\nAktibatu ETE-etarako Zibersegurtasun Zerbitzua, eta babestu zure enpresa eta zure gailuak\nEuskaltel, BAIC Euskadiko Adimen Artifizialaren Zentroaren kide sortzailea\nZure enpresa ertain edo txikiaren produktibitatea hobetzeko aholkuak\n5G teknologia, garraio publikoan bide berriak irekitzen\nIbilgailu konektatuak: 5G-k eta IoT-k ibilgailuen industrian izango duten eragina\nNola laguntzen dio adimen artifizialak osasunaren sektoreari?\nLenovo V15a eta zibersegurtasuna, zure enpresarako aukerarik onena aurtengo udan\nIkusi zer abantaila dituen Enpresa Soluzioak zure bulegorako


Karabeleko etxalde esperimental aurrendaria da nekazaritza ekologikoaren arloan. Baratzezaintzan esperimentazio lana gauzatzen dugu bertan, baita agroekologia sustatu eta baztertze egoeran dauden kolektiboen errehabilitazio psikosoziala landu ere.\nKarabeleko lursail esperimental bat da, nekazaritza ekologikoan aitzindaria, Agifes, Blasenea eta Kimu Baten ahaleginen batuketaren ondorioz sortua.\nDirua irabazteko asmorik gabeko elkarte honen bidez, baratzezaintza ekologikoan oinarritutako ekoizpen eta kontsumorako kultura bat sustatu nahi dugu.\nHerritarrei orohar, eta baratzezaintza ekologiko profesionalaren sektoreari, zehazki, irekia dagoen zentro esperimentala da, eta hor, landare espezie eta barietate desberdinen eta beste produktu batzuen portaera aztertzen dute, Kantauri isurialdeko ekoizle ekologikoei aholku eman ahal izateko.\nAldi berean, buru-gaixotasunak dituzten pertsonentzako eta bazterkeria egoeran dauden beste talde batzuentzako errehabilitazio psikosozialeko zentro moduan ere aritzen gara. Gure helburuetako bat buru-osasuneko arazoak dituzten pertsonei buruz gizartea sentsibilizatzea da.


«Zerainen herri afaria prestatu digute, hunkigarria izan da» - Goierriko Hitza : Goierriko Hitza\nAne Insausti (kazetaria)\n«Zerainen herri afaria prestatu digute, hunkigarria izan da»\nBigarren Euskarabenturako komunikazio lanean dabil uztail guztian Ane Insausti (Lazkao, 1998) kazetaria. Euskarabenturaren informazioa zabaltzeaz arduratzen da.\nZer moduz doa bigarren Euskarabentura?\nOso ondo, oso gustura. Nekatuta gaude dagoeneko, goizetan gero eta gehiago kostatzen zaigu jaikitzea. Baina oso-oso ondo.\nIazko ibilbide bera egiten ari zarete?\nIa-ia berdina, etapa pare bat moldatu dituzte. Getxon bukatuko dugu uztailaren 31n.\nAurten ere, Goierrin egin du geldialdia Euskarabenturak.\nAraiatik Zerain artekoa izan zen asteleheneko etapa. San Adriandik etorri ginen. Orain arteko etapa luzeena izan zen, baina ondo joan zen. Atzo, berriz, Zeraindik Ormaiztegira joan ginen, Aizpeako meategia bisitatuta. Ormaiztegin Zumalakarregi museoan izan ginen Asiskorekin [Urmenetarekin]. Bazkaldu eta Tolosara joan ginen trenez. Kike Amonarrizen hitzaldia izan genuen.\nZerainen, ongi etorri ederra egin zizuen astelehenean.\nSekulakoa. Herri guztia inplikatu zen. Herri afaria prestatu ziguten. Lehenengo aldiz afaldu genuen mahaietan eta aulkietan. Lumagorri oilaskoa prestatu ziguten parrillan. Hunkigarria izan zen. Ondoren erromeria egin genuen, dantza pixka bat egin genuen.\nAurten gazteen artean ez dago goierritarrik; iaz bi izan ziren.\nPena bat da. Publizitate gehiago egin beharko dugu datorren urterako. Iaz egon zen Uxue Arrese beasaindarrak parte hartu zuen uztailaren 7an belaunaldi arteko topaketan. Oso aukera ona da lagunak egiteko eta euskararen errealitate desberdinak ezagutzeko. Iparraldean edo Nafarroa hegoaldeko herri txiki batean bizi den batek oso errealitate desberdina bizi du. Eta oso harreman sare polita sor daiteke, eta asko ikasten da. Euskal Herria ezagutzeko modua ere bada. Ohitura daukagu kanpora joateko, baina bertakoa ez dugu ezagutzen.\nZu zeu kazetaritza ikasten ari zara eta aurten zuk daramazu Euskarabenturaren komunikazioa.\nBerriako bekaduna naiz eta Euskarabenturan gertatzen ari dena momenturo kontatzen dut, argazkien bidez, Twitterren eta Instagramen. Blog bat ere badaukat, eta gauero idazten dut.\nIkasitakoa praktikan jartzeko lan polita.\nOso polita. Alde batetik, polita da ikasteko, eta bestetik polita da, sekulako giroa dagoelako. Izugarrizko lantaldea dago. Lana da, baina ondo pasatzea ere bai. Oso ondo antolatuta dago dena.\nEuskarabenturan 120 gazte dabiltza herriz herri\n16-17 urte bitarteko gazteei zuzendutako abentura da Euskarabentura, euskara eta abentura uztartzen dituena. Bigarren edizio honetan ere, Euskal Herriko zazpi lurraldeetako nahiz diasporako 120 neska-mutil dabiltza uztailaren 1az geroztik Mauletik (Zuberoa) abiatuta, euskal geografia, kultura eta historia lagunartean ezagutzen. Euskal Herrian barrena 31 etapatan 783 kilometro egin ondoren –horietatik 483 kilometro oinez– uztailaren 31n Getxon (Bizkaia) amaituko dute II. Euskarabentura.


Europako Merkataritza Libreko Erkidegoa - Wikipedia, entziklopedia askea.\nEuropako Merkataritza Libreko Erkidegoa\nAn13saBot (eztabaida | ekarpenak)(r)en berrikusketa, ordua: 15:56, 23 urtarrila 2016\nEuropako Merkataritza Libreko Erkidegoa (EMLE) —ingelesezko EFTA siglez ezagunagoa— merkataritza librerako erakunde bat da, Europako lau estaturen artekoa, Europar Batasunari loturik dagoena. Estatu kideen artean industria salgaien salerosketak errazten ditu EFTAk; kide horietako bakoitzak, ordea, bere salerosketa politika bideratu ohi du EFTAz kanpoko herriekiko. Helburua da estatu kideen ekonomiaren egonkortasuna eta hazkundea lortzea. Erakundearen egoitza nagusia Genevan dago. Erabakiak estatu kideetako gobernuek aplikatzen dituzte, banaka, EFTAk ez baitu estatuen gaineko ahalmenik.\n1960ko urtarrilaren 4an eratu zen, Stockholmen, sei estaturen artean: Austria, Britainia Handia, Norvegia, Portugal, Suediak eta Suitza ziren hasierako partaideak. Gerora hiru estatu gehiago batu zitzaizkion: 1961ean Finlandia, 1970ean Islandia eta 1991n Liechtestein. Gaur egun, EFTAko kideak Islandia, Liechtestein, Norvegia eta Suitza dira.\nEuropako Ekonomia Erkidegoan sartu nahi ez zuten Organisation for European Economic Co-operation (Europako lankidetza ekonomikorako erakundea) izeneko elkarteko estatu kideek sortu zuten EFTA, Europako Ekonomia Erkidegoarekiko (EEE) harremanetarako hizketak hautsi zirenean (1958). Haren ondorioz, Austria, Danimarka, Norvegia, Portugal, Suedia, Suitza eta Britainia Handiko estatuak elkartu eta EFTA sortu zuten (Stockholmgo Ituna, 1959ko azaroa).\nHurrengo urtean abiarazi zen erakundea. 1961eko uztailean, Finlandia onartu zuten EFTAren barnean. 1970. urteko martxoan Islandia bihurtu zen kide, eta handik hiru urtera, 1973an, Britainia Handia eta EEEko partaide bihurtu ziren, EFTA utzi ondoren. Gauza bera egin zuen Portugalgo estatuak 1986an. 1977tik aurrera sendotu egin ziren EEEren eta EFTAren arteko harremanak; 1992an, Europako ekialdean gertaturiko aldakuntza sakonen ondorioz, EEEk hartu duen nagusitasunak behartuta, Austriak, Finlandiak eta Suediak EEE erakundean sartzeko asmoa agertu zuten.\nWikimedia Commonsen badira fitxategi gehiago, gai hau dutenak: Europako Merkataritza Libreko Erkidegoa\nOrriaren azken aldaketa: 23 urtarrila 2016, 15:56.


Dokumentazio Zentroen Sarea | EMAKUMEAK\nEmakumeen Dokumentazio Zentro eta Liburutegien Sarea\n1994an, espainiar sare bat antolatzea erabaki zen, horrela sortu zen Emakumeen Dokumentazio Zentro eta Liburutegien Sarea, eta bertan sartzen dira emakumeen elkarteek, berdintasunerako erakunde publikoek eta ikerketa taldeek sortutako liburutegi eta dokumentazio zentro guztiak. Horren zeregin nagusienetako bat da genero eta emakume gaiei buruzko bibliografia-leherketa lankidetzan kontrolatzea, eta gure informazio-unitateen erabiltzaileei zerbitzu hobea ematea.\nObra kopuru handi batek diziplina guztietatik aztertzen du genero kontua. Gai asko dira argitalpen instituzionalen eta argitaletxe pribatuen xede direnak: emakumeek arkitekturan, teologian, hizkuntzalaritzan egiten duten lana, migrazio mugimendua eta abar. Horrek gero eta ahalegin handiagoa eskatzen du sortutako bibliografia zabala kontrolatzeko. Era berean, informazio-eskaera kopuruak ere gora egiten du: ikertzaileak, emakume masterren unibertsitate-ikasleak, unibertsitate ikasleak.\nDatu horiek guztiek adierazten dute egun emakumeentzako informazio unitate onak behar direla, liburutegi onak, hemerotekak, bideotekak, teledokumentazio eta dokumentazio digitaleko zerbitzuak dituztenak, e.a.\nEstatuan zeuden zentroak harremanetan jartzeko ideia Madrilen 1993an eginiko Jardunaldietan sortu zen, esperientziak eta arazoak komunean jarri eta lankidetza egonkor bat ezartzeko xedez. Horrela, lehenengo jardunaldia Iruñean izan zen 1994an, IPESek, gure Dokumentazio Zentroarekin lankidetzan, antolatuta. Izan ere, era eta status juridiko asmotariko informazio-zerbitzuak bertaratu ziren, erakunde publiko zein pribatuak baitzeuden han. Berezitasun horrek, hasieratik, barietate eta aberastasun handia eman dio sareari. Topaketa hartan, bi kontu jarri ziren agerian: zenbaitetan bolumen handi samarrera iristen diren baliabide dokumentalak bazirela, eta, bestetik, horretan interes handiena izan zezaketenek ere ez zekitela horrelakorik zegoenik. Baina, batez ere, informazio trukaketa eta lankidetza beharra geratu zen nabarmen. Hori dela eta, topaketak urtero egitea erabaki zen.\nHorrela, 2018an, Emakumeen Dokumentazio Zentroen eta Liburutegien Sarearen Topaketen hogeita bosgarren urteurrena ospatzen dugu, edizio berezi hau Sevillan eta Maria Zambrano Dokumentazio Zentroak antolatuta.\nEmakumeen Dokumentazio Zentro eta Liburutegien Sareak 40 informazio-unitate koordinatzen ditu, sartu hemen Direktorioan.


Eguraldiaren arabera Krokok egitea maite duena\nJo Lodge ::Txipli-txapla!\nIbaizabalen eskutik kaleratu den Krokoren bilduma osoa bezala Txipli-txapla! Kroko eta eguraldia liburua ere etxeko txikienei zuzendutako kontakizuna da, orri lodikoa eta ezuste atseginez betea. Egun eguzkitsuetan Krokok maite du triki-traka trizikloan ibiltzea. Egun haizetsuetan, ordea, nahiago du kometa dantzan jartzea. Egun sargoritsuetan, berriz, han doa Kroko itsasoan edo errekan murgiltzera. Egun euritsuetan maite du putzuetan saltoka ibiltzea. Eta egun elurtsuetan, elur malutak jaurtitzea.


MATEMATIKA - olaberrialhi\nIkasturtea hasi dugu eta jolas matematiko berriekin oso gustura gabiltza.\nArgazki gehiago ikusi ahal izateko HEMEN klikatu.\nGure ikasleak esploratzaile bihurtuko dira oraingo honetan eta matematika arloan, esploratzaile bakoitzak lurralde bat aukeratuko du.\nBehin lurraldea aukeratu ondoren, lurralde horretan zein leku esploratu nahi ditugun hautatuko ditugu eta puntu horien arteko ibilbidea egingo dugu.\nHonela bidai zoragarri bat prestatzen joango direlarik, leku ezberdin eta erakargarriak azalduz.\nBidaia prestatzen goazen heinean, distantziak, eragiketak, diru mota ezberdinak eta hauekin eginiko batuketa eta kenketak, orduak eta hauen arteko eragiketak, grafikoak, buruketak ... lantzen joango gara. Matematikarekin erlazionaturik dauden eduki ezberdinak landuz.\nHonela gure bidai agentzia sortzen joango garelarik.\nOrain ea gure esploratzaileek aukeratzen dituzten lurraldeen zain egon beharko dugu.\nMundua oso handia da eta bitxikeriaz beteriko bidai zoragarriak prestatu ditzakete.\nBidaia oso ezberdinak proposatu dizkugute azkenan ikasleek. Batzuk kilometro ugari egin dituzte eta ibulgailu ezberdinak erabili. Beste batzuk kotxez joan dira eurek nahi zuten leku hoerretara.\nGure matematikako saioak, besteak beste, bakoitzak bere bidaia antolatu eta hori bidaia agentzia bateko folleto baten antzera jartzera bideratu dira.\nHala, bakoitzak bere bidaia goitik behera azaldu ondoren, egindako kilometro kopurua, bidaiatzen pasatako denbora, eta orotara gastutako dirua azaldu beharra izan du; idatziz lehendabizi, eta taulan ondoren.\nBehin bildutako datuen totalak atera ondoren, bidaiatzen erabili dituzten garrraio mota ezberdinak, eta hauekin egindako kilometro kopurua grafikoki adierazi dituzte. Paperean lehendabizi, eta ordenagailuan ondoren.\nIrudi gehiago ikusteko klikatu HEMEN\nHonekin batera, eta baratzan ere ari garenez, bertako landareen argazkia jarri nien ikasleei, eta landare barietate bakoitzaren portzentaiak ateratzeko aprobetxartu genuen.\nGabonak ere gainean ditugu, eta aitzakia horrekin, gaur paretean zintzilikatzeko pinu bat egiten ahalegindu gara. Bost makila ekarri dizkiet 1,45 metrokoak, eta hauek moztuta 10 makila lortu behar zizuzten ilaran neurri berdinean txikitzen joango zirenak.\nBuruari eragiñez, eta pixka bat kosta bazaigu ere, azkenean lortu dugu, makila bakoitza zein neurritan moztu behar genuen kalkulatzea. Zatikiak erabili ditugu horretarako.\nIkusi HEMEN ze gustura aritu diren!\nEta pinuari gainean jartzeko izarra ere egin dugu, bi hiruki elkartuz.\nEta hauxe, azkenean gure gabonetako pinua.\nGobonen bueltan, eta bidaiaren gaia aitzakia hartuta, itsasontzi bana eraikitzen ahaleginduko gara taldeka. Egitura geometriko ezberdinak aztertu ondoren, eskuadra, kartaboia eta graduatzailea hartuta, martxan jarri ditugu gure esku eta buruak, eta planoetatik abiatuz, ehuneko 20 haundiagoa den itsasontzia eraikitzea izango da gure helburua. Seguru lortuko dugula!\nIkusi argazki gehiago HEMEN\nMatematika kontzeptuak barneratzeko regletak erabili ditugu, eta asko lagundu digute! Ikusi argazkiak HEMEN\nPerimetroa eta azalera lantzeko tamgramaz baliatu gara, eta praktikaldia egitera etorri den Liernik, oso ondo azaldu digu gainera!Ikusi argazkiak HEMEN\nBizimodu osasuntsuan dieta orekatu osasuntsua egiteak duen garrantziaz jabetu onbdoren, binaka egun bateko bost otordu diseinatu eta hauetan hartutako kaloriak, proteinak, karbohidratoak, gantzak eta zuntzak kalkulatzeari ekin ditote ikaleek. Ondoren ikusiko dugu, ea diseinatutako otorduak dieta orekatu baten barne dauden edo ez. Ikusi nola ari diren lanean HEMEN


Larunbatean egingo dute Euskal Herriko Bilgune Feministak antolatutako Ekonomia Feminista Foroa, Azpeitian. Goiz eta arratsaldean hitzaldiak eta tailerrak izango dira Sanagustin Kulturgunean eta Emakumeen Txokoan, eta bertan parte harte hartzeko gaur amaitzen da izena emateko epea. Euskal Herriko Bilgune Feministaren webgunean eman daiteke izena.\nPlaza kopuru mugatua izango du ekimenak, eta lehentasuna izango dute egun guztirako doazenek. Bidelagunek 10 euro ordainduko dute, eta gainontzekoek 13 euro. Eguerdian, bazkari begetarianoa egingo dute Sanagustin Kulturgunean, eta prezioan sartzen da hori ere. Adierazi dutenez, ez dute nahi inor “diruaren oztopoagatik” joan gabe geratzerik, beraz, hala izanez gero, taldearekin harremanetan jarri daitezen dei egin die. Informazio osoa beren atarian lortu daiteke.\nHemen ikus daiteke Ekonomia Feminista Fororako prestatu duten bideoa:\nAzpeitiaBilgune FeministaEkonomia Feminista Foroagizarteaizen emate\nGrebari ekin diote Sammic-eko langileek, ...


Hezkuntza eskaintza - Cristina Enea Fundazioa\nBelaunaldi berriak ingurumenarekiko errespertuan hezitzeko tresnak eskaintzea da Cristina Enea Fundazioaren helburu nagusienetakoa. Hala, Cristina Eneako Ingurumen Baliabideen Etxea, garapen iraunkorraren esparruko hezkuntza eta prestakuntza estrategiak garatzeko bitarteko garrantzitsua da.\nAurreko ikasturteetan egindako lana, eta jarduera eta ekintzetan parte hartu duten ikasleek eta irakasleek eginiko ekarpenekin batera, 2019/2020 ikasturterako Hezkuntza Eskaintza berriagoa eta osoagoa sortu dugu.\nIkasmaila guztietara egokituak dauden tailer didaktikoak, Cristina Eneako parketik eginiko ibilaldi gidatuak, eta Kontsumo Arduratsuaren Gelara bisita-tailerrak biltzen dira bertan. Guztiak, ikastetxeetan egiten den zeregin hezitzailearen osagarri gisa diseinatuak eta hezkuntza baliabide zehatzez hornituak.\nCristina Eneako Ingurumen Baliabideen Etxeak eskeintzen dituen jarduerak honako dokumentuan ikusi daitezke:\n2019/2020 ikasturterako hezkuntza eskaintza


NOLA BERRESKURATU EZABATUTAKO JAKINARAZPENAK ANDROID-EN - LEUNA\nNola berreskuratu ezabatutako jakinarazpenak Android-en\nJakinarazpenek funtsezko papera betetzen dute gure eguneroko bizitzan. Informazio garrantzitsua eskaintzen du: sarrerako mezuak, mezu elektronikoak, galdutako deiak, aplikazioen jakinarazpenak, abisuak, etab. Hala ere, egun osoan zehar spam ugari eta beharrezkoak ez diren jakinarazpenak ere jasotzen ditugu. Erabiltzen ditugun hainbat aplikaziotako promozioak eta iragarkiak dira batez ere. Ondorioz, joera arrunta bihurtzen da noizean behin jakinarazpen guztiak ezabatzea. Android-eko telefono guztiek ukipen bakarreko botoi dedikatua dute jakinarazpen guztiak garbitzeko. Horrek gure lana errazten du.\nHala ere, batzuetan prozesuan jakinarazpen garrantzitsuak ezabatzen ditugu. Erosketak egiteko aplikazio baten kupoi kodea, mezu garrantzitsu bat, sistemaren funtzionamendu okerreko jakinarazpena, kontua aktibatzeko esteka, etab izan daitezke. Zorionez, arazo honi irtenbidea ematen zaio. Jelly Bean edo berriagoa erabiltzen duten Android telefono guztiek jakinarazpenen erregistro zehatza mantentzen dute. Jasotako jakinarazpen guztien historia jasotzen du. Artikulu honetan, egunkari honetara nola sar zaitezke eta ezabatutako jakinarazpenak berreskuratu ditzakezu eztabaidatuko dugu.\n1. metodoa: Berreskuratu ezabatutako jakinarazpenak jakinarazpen integratuen erregistroaren laguntzarekin\n2. metodoa: Berreskuratu ezabatutako jakinarazpenak hirugarrenen aplikazioak erabiliz\n1. Jakinarazpenen historiaren erregistroa\n3. Jakinarazpenik gabea\nAndroid smartphone gehienek, batez ere stock Android erabiltzen dutenek (Google Pixel bezalakoak), jakinarazpenen erregistro integratua dute. Erraz sar zaitezke ezabatutako jakinarazpenak berreskuratzeko. Alderik onena da jakinarazpenen erregistroa widget gisa eskuragarri dagoela eta hasierako pantailako edozein lekutan gehitu daitekeela. Egin behar duzun guztia trepeta hau gehitu eta gero beharrezkoa denean erabili behar da. Horretarako prozesu zehatza aldatu egin daiteke gailu batetik bestera eta fabrikatzailearen arabera. Hala eta guztiz ere, gida orokor bat emango dugu zure Android telefonoan ezabatutako jakinarazpenak berreskuratzeko:\nEgin behar duzun lehenengo gauza da luze sakatu hasierako pantailan hasierako pantailako menua pantailan agertu arte.\nOrain, sakatu Widget aukera.\nHasierako pantailan gehitu ditzakezun hainbat widget aurkeztuko zaizkizu. Joan zerrendan zehar eta hautatu Ezarpenak aukera.\nZenbait gailutan, ezarpenen widgeta hasierako pantailara arrastatu beharko zenuke, beste batzuentzat, berriz, hasierako pantailako leku bat hautatu beharko duzu eta Ezarpenen widgeta gehituko da.\nEzarpenen trepeta gehitu ondoren, automatikoki irekiko du Ezarpenen lasterbidea menua.\nHemen, behera joan eta sakatu Jakinarazpenen erregistroa .\nOrain, jakinarazpenen erregistroaren trepeta bat gehituko da hasierako pantailan Ezarpen trepeta jarri zenuen tokian.\nEzabatutako jakinarazpenetara sartzeko, trepeta hau ukitu behar duzu eta ikusiko duzu jakinarazpen guztien zerrenda Gailuan jaso zenituena.\nJakinarazpen aktiboak zuriz egongo lirateke, eta itxi dituzunak grisez. Edozein jakinarazpen sakatu dezakezu eta normalean egingo lukeen jakinarazpenaren iturrira eramango zaitu.\nUI propioa duten Android telefono batzuek ez dute funtzio hori barneratuta. OEMen araberakoa da, eta agian nahiago izan dute eginbide hau ez sartzea. Ezabatutako jakinarazpenetara sartzeko beste modu bat egon liteke eta ziur jakiteko modurik onena telefonoaren eredua bilatzea eta ezabatutako jakinarazpenetara sartzea ikustea da. Hala ere, horrek ez badu funtzionatzen, hirugarrenen aplikazio bat erabil dezakezu beti jakinarazpenen erregistroa ikusteko. Atal honetan, zure Android gailuan ezabatutako jakinarazpenak berreskuratzeko erabil ditzakezun hirugarrenen aplikazio batzuk aztertuko ditugu.\nIzenak dioen bezala, aplikazio honek erregistroa gordetzea eta zure jakinarazpenen erregistroa mantentzea helburu erraza du. Jakinarazpen erregistro integratua ez duten Android gailuek erraz eta modu eraginkorrean erabil dezakete aplikazio hau beren gailuan. Android smartphone guztietan funtzionatzen du, erabiltzen ari den edozein interfaze pertsonalizatu edozein dela ere.\nkendu aktibatu Windows 10 marka erregistratua\nJakinarazpenen historiaren erregistroa irtenbide eraginkorra da eta bere lana arduraz betetzen du. Jasotako jakinarazpen guztien egunkari bat gordetzen du egun bakarrean. Erregistro bat egun kopuru handiagoa mantendu nahi baduzu, aplikazioaren premium bertsio ordaindua erosi behar duzu. Historiako ezarpen aurreratuak daude, egunero jakinarazpenak bidaltzen dizkizuten aplikazioen zerrenda ikusteko aukera ematen duena. Jakinarazpenak garrantzitsuak ez diren zenbait aplikazio kendu ditzakezu eta ez duzu jakinarazpen horien erregistroa gorde nahi. Horrela, zure jakinarazpenen erregistroa pertsonaliza dezakezu eta funtsezko aplikazioetako jakinarazpen garrantzitsuen erregistroa gorde dezakezu.\nNotarioa Play Store dendan eskuragarri dagoen doako jakinarazpenen historiako beste aplikazio bat da. Ezaugarri erabilgarri ugari ditu, adibidez, baztertutako edo ezabatutako jakinarazpenetara sartzeko aukera. Aplikazioak jakinarazpen burbuila mugikor bat ere eskaintzen du, ukipen bakarreko botoi gisa erabil daiteke zure jakinarazpen guztiak ikusteko. Jakinarazpen horiek ukitzen badituzu, aplikazio interesdunera zuzenduko zara, hau da, jakinarazpena sortu zuenera.\nAplikazioak primeran funtzionatzen du aplikazio guztietarako. Halaber, bateragarria da Android smartphone marka eta pertsonalizatutako IUekin. Saia zaitezke jakinarazpenen erregistroan integratutako funtziorik ez baduzu.\nAplikazio hau orain arte eztabaidatu genuenaren desberdina da. Beste aplikazio batzuek ezabatutako edo baztertutako jakinarazpenak berreskuratzeko aukera ematen duten bitartean, Jakinarazpenik gabea jakinarazpen garrantzitsuak ustekabean baztertu edo ezabatzea eragozten dizu. Doan eskuragarri dago Google Play dendan. Aplikazioak interfaze sinplea du eta konfiguratzeko eta funtzionatzeko erraza da. Jarraian, oharkabetzea erabiltzeko gida pausoz osatua dago:\n1. Egin behar duzun lehenengo gauza aplikazioa Play Store dendatik deskargatzea eta instalatzea da.\ngoogle chrome cpu erabilera puntuak\n2. Aplikazioa lehenengo aldiz irekitzen duzunean, jakinarazpenetarako sarbidea eskatuko du. Eman ezazu ezabatutako jakinarazpenak berreskuratu ahal izango lituzkeen moduan jakinarazpenetarako sarbidea lehenik eta behin.\n3. Behin emanda Jakinarazpenik gabea behar den baimen guztia, berehala funtzionatuko du.\n4. Aplikazioak nola funtzionatzen duen ikusteko, saiatu jaso duzun jakinarazpena baztertzen.\n5. Ikusiko duzu jakinarazpen berri bat tokia hartu dela jakinarazpena bertan behera uzteko erabakia berresteko eskatuz.\n6. Horrela, zure erabakia berriro egiaztatzeko aukera izango duzu, eta horrek jakinarazpen garrantzitsu bat nahi gabe ezabatzea eragozten du.\n7. Hala ere, benetan jakinarazpen bat ezabatu nahi baduzu, ez ikusi bigarren Jakinarazpenik gabeko jakinarazpena eta 5 segundoren buruan desagertuko da.\neguneratzea deskargatzerakoan itsatsita egon da\n8. Aplikazioak ezarpen azkarren menuan fitxa gehitzeko aukera ematen du, ezabatutako azken jakinarazpena atzera botatzeko, gainean sakatuta. Aipatutako 5 segundoak igaro ondoren ere berreskuratuko du jakinarazpena.\n9. Arestian aipatu bezala, badira zenbait jakinarazpen spam ez diren aplikazioak, eta inolaz ere ez zenituzke berreskuratu nahi. Jakinarazpen batek aplikazio hauek zerrendatzeko aukera ematen dizu eta ez du funtzionatuko.\n10. Aplikazio bat zerrenda beltzean gehitzeko, abiarazi jakinarazpenik gabeko aplikazioa eta sakatu Plus botoia. Orain instalatutako aplikazioen zerrenda agertuko zaizu. Zerrenda beltzera zein aplikazio gehitu nahi duzun hauta dezakezu.\n11. Horretaz gain, aplikazioaren ezarpenetara joan eta hainbat parametro alda ditzakezu aukeratutakoaren arabera. Adibidez, jakinarazpen bat baztertu ondoren jakinarazpenik gabeko oharra geratzea nahi zenukeen denbora-tartea ezar dezakezu.\n12. Jakinarazpenik gabeko jakinarazpenak berriro ekartzen duen jakinarazpenak jatorrizko jakinarazpenaren antzera funtzionatuko du. Sakatu gainean, eta sortu duen aplikaziora eramango zaituzte.\nEz da ezabatutako jakinarazpenak berreskuratzeko irtenbide espezifiko zehatza, baina primeran funtzionatzen du. Zure lehenetsitako IUak ez badu jakinarazpenen erregistroaren eginbidea, orduan UIko aldaketa bat aukera dezakezu. Hirugarrenen abiarazle pertsonalizatuak pertsonalizatutako funtzio asko gehitzen dizkio telefonoari.\nNova Launcher hirugarrenen abiarazle onenetarikoa eta erabiliena da. Ezaugarri erabilgarri eta pertsonalizazio aukera errazez gain, ezabatutako jakinarazpenak berriro ekartzeko aukera ematen du. Android stockean integratutako widgetaren antzera, Nova Launcher-ek bere widget propioa du, jakinarazpenen erregistroan sartzeko aukera ematen duena. Widget hau gehitzeko, ukitu hasierako pantailako espazio huts bat eta joan Jardueren orrira. Luze sakatu widget hau eta jarri hasierako pantailako espazio batean. Aukeratutako zerrenda zabalduko du orain aukeratzeko. Aukeratu Ezarpenak eta, bertan, Jakinarazpen Erregistroa aukera aurkituko duzu. Ukitu gainean, eta widget-a hasierako pantailan gehituko da.\nHala ere, Nova Launcher-ek emandako jakinarazpenen erregistroak funtzionalitate mugatua du. Jakinarazpenaren gaia edo goiburua soilik erakutsiko du eta ez du informazio osagarririk emango. Jakinarazpenek ere ez zaituzte sortuko jatorrizko aplikaziora eramango. Zenbait kasutan, Garatzaileen aukerak gaitu beharko dituzu, bestela Jakinarazpenen erregistroak ez du funtzionatuko zure gailuan.\nDesgaitu larrialdi edo anbar alertak Android telefonoan\nNola transferitu WhatsApp txat zaharrak zure telefono berrira\nNola aktibatu edo desaktibatu Kameraren flasha Android-en\nInformazio hau lagungarria izango zaizula eta gai izango zarela espero dugu berreskuratu ezabatutako jakinarazpenak Android-en . Jakinarazpenek helburu garrantzitsua dute; hala ere, jakinarazpen guztiek ez dute arreta merezi. Noizean behin baztertzea edo ezabatzea nahiko naturala da. Zorionez, Android-ek ezabatutako jakinarazpen horietara sartzeko aukera ematen dizu, zerbait garrantzitsua ezabatzen amaitzen baduzu. Jakinarazpenen erregistroaren widget integratua erabil dezakezu edo hirugarrenen aplikazio bat erabil dezakezu artikulu honetan aipatutakoak bezalakoak.\nNola desaktibatu Google laguntzailea Android gailuetan\nGoogle laguntzailea desgaitzeko edo desaktibatzeko, joan Google aplikaziora> Gehiago> Ezarpenak> Google laguntzaileara. Joan Laguntzailearen gailuetara eta, ondoren, desaktibatu txanda\n[KONPONDUTA] Pantaila urdinaren errorea Microsoft Edge-n\nKonpondu pantaila urdinaren errorea Microsoft Edge-n: mesedez, ez pantaila urdin hau edo BSOD hau faltsua da eta ez deitu inoiz agertzen den zenbakira, Microsoft-ek ez baitu inoiz ezetz deitzeko eskatzen.\nSortu Kontrol Panela Zeregin guztiak lasterbide Windows 10-en\nKonpondu ordenagailu eramangarriaren kamera ez dabil Windows 10-en\nKonpondu Windows-ek ezin du Steam.exe errorea aurkitu\nZer da ASP.NET makina kontua? Nola ezabatu?\n3 modu idazketa babesa USB Pendrive 2020-tik kentzeko\nNvidia Kernel Mode kontrolatzaileak erantzuteari utzi dio [KONPONDUTA]\nIrakurri Chkdsk-en Gertaeren ikustailearen erregistroa Windows 10-en\nKonpondu PlayStation akats bat gertatu da saioa hastean\nNola egin Facebookeko argitalpena banatzeko\nDesgaitu Auto Antolaketa karpetetan Windows 10-en\nleihoen zuzeneko posta ez da irekiko\naspx fitxategia nola ireki\ntokiko konexioak ez du baliozko ip konfigurazioa\nWindows 10 eguneratzea entzungailuak ez dabiltza\nnola konpondu itunes Windows 10-en\npantaila beltza Windows 10 jolasean ari zarenean


Irabazi Donostiak salatu du udal-gobernuak 1.600 euroko finantzazioa ematen duela torero onenaren «Urrezko Maskorra» sarirako | Irabazi Donostia\nIrabazi Donostia > Bloga > Prentsa > Prentsa oharra > Irabazi Donostiak salatu du udal-gobernuak 1.600 euroko finantzazioa ematen duela torero onenaren «Urrezko Maskorra» sarirako\nLoïc Alejandrok, Irabazi Donostia udal-taldeko zinegotziak (Ezker Anitza-EBk, Equok eta independenteek osatutako zerrenda) salatu duenez, EAJk eta PSEk osatutako udal-gobernuak, Donostia Turismoa udal-sozietatearen bitartez, 1.600 euroko finantzazioa ematen du torero onenaren «Urrezko Maskorra» sarirako.\nBere udal-taldeak sari horri buruz batzordean egindako galderen erantzuna jaso ondoren egin ditu adierazpen horiek Alejandrok. Horri dagokionez, Irabazi Donostiako zinegotziak esan duenez, «erantzunak frogatzen du herritar guztien dirua erabiltzen dela pertsona batzuek ondo pasatzeko ikuskizun batean animaliak torturatzea eta hiltzea finantzatzeko».\nGainera, Irabazi Donostiako zinegotziak gogorarazi du iaz kontrol-mozio bat eraman zutela udalbatzarrera, udal-gobernuko ordezkariek sari horren ematean parte hartzeari utz ziezaioten. Mozioari erantzunez, Gasco zinegotzi ordezkari jaunak esan zuen modu indibidual hutsean parte hartzen zuela, sariaren antolatzaileek gonbidatuta. «Garbi geratu da ez dela horrela», izan ere, Udalak, Donostia Turismoa udal-sozietatearen bitartez, urtero 1.600 euroko ekarpena egiten du. Era berean, sariko epaimahaiaren aktan (Udalaren beraren idazpurua darama), Gasco jaunak zinegotzi ordezkari gisa esku hartzen du, hau da, udal-gobernuko ordezkari gisa, ez modu pertsonalean, Alejandrok salatu duenez.\nIrabazi Donostiako zinegotziak gogorarazi duenez, duela urte bat, herritarren pertzepzio-inkestak islatu zuen hamar donostiarretik zazpi zezenketetara udal-bitartekoak bideratzearen kontra daudela. «Hala ere, Turismo sozietateak sarirako dirua ematen jarraitzen du eta zezenketak udal-barruti batean egiten dira oraindik ere», esan du zinegotziak.\nHorregatik guztiagatik, Alejandrok jakinarazi du Irabazi Donostiak Donostia Turismoa sozietatearen Administrazio Kontseiluan aipatutako saria diru publikoz finantzatzeari uzteko proposatuko duela, eta honako hau berretsi du: «Animalia bat hil arte torturatzean datzan ikuskizun bat ezin da artetzat jo». Horregatik, «Udalak ezin dio aitorpenik egin, diru-esleipen bat barne hartzen duen sari baten bidez», ondorioztatu du.\nTags:Animalienganako tratu txarra


2018 urtarrila | Jardun Euskara Elkartea\nAmodiozko gutun eta esaldien lehiaketako sari banaketa\nOtsailak 14 gerturatzen dago eta honekin batera, aurten ere martxan jarritako XXVI. amodiozko gutunen eta II. amodiozko esaldien lehiaketako sari banaketa eguna gainean daukagu.\nGorde eguna eta gerturatu belarriak goxatzera!\nOtsailerako ere ekintza ezberdinak antolatu ditugu.\nAsteburuan edarto pasatu dute Txapligun. Sukaldean saltseatzeko aukera izateaz gain, papiroflexia tailerra ere egin zuten eta bertan egindako hegazkinekin gozatzeko aukera izan zuten.\nDomekan San Blasak egiten\nIgande honetan domeketan familian gozatzen ekimenaren baitan antolatutako sukaldaritza saioan, San Blas opilak egiteko aukera izan zuten. Familia ugari elkartu ziren eta haur zein gurasoen artean opil goxo askoak egin zituzten.\nGaztelekutik eskiatzera irteera\nOtsailaren 17an eskiatzera irteera egingo dute Xabalote Gaztelekuko gaztetxoek. Egun osoko irteera izango da eta horretarako izena eman beharko da otsailaren 7a baino lehen. Informazio gehiago behar izenez gero, gerturatu eta galdetu Gaztelekuan edota Jarduneko bulegoan.\nAnimatu elurretan primeran pasatzera!\nOXIRONDOKO LUDOTEKAN EKINTZAK\nAurreko astean eskulanetan, txantxa jolasetan, behean jolasten,… aritu giñen ludotekan. Arrautza kaxak erabiliz harrak sortu genituen, eta txantxa jolasetan barre egin genuen. Giro onarekin behera jeitsi ginen jolastera.\nSENTIMENTUAK LANTZEN OXIRONDOKO LUDOTEKAN\nJoan zen astean, Munstroen koloreen ipuinarekin sentimentuak ibili giñen lantzen. Hasieran ipuina kontatu genuen eta ondoren umeekin batera sentimentuak identifikatu eta landu genituen. Emozimetroa ere egin genuen bakoitzak bere etxera eramateko, eta mustro handiekin ludoteka apaindu genuen.\nPrimeran pasatu dute gaztetxoek asteburuan Txapligun. Larunbat arratsaldean, esperimentuak egiten oso gustura jardun zuten eta pila bat ikasteko aukera ere izan zuten. Igandean ordea, igerilekura irteera egin zuten eta bertan ere primeran pasatu zuten.\nUrte berria indartsu hasi dute Osintxuko ludotekan ere. Aurreko egunetan zehar proposamenak jasotzeko kutxa bat ipini zuten eta bertan bakoitzak bere ekarpanak egiteko aukera izan du. Atzo kutxa ireki eta denen artean jasotakoa irakurri eta ideia polit pila bat ezagutzeko aukera izan zuten. Orain irtendako ideia horiek planifikatzeko unea da!


Perineo - Wikipedia, entziklopedia askea.\nUzkiaren eta kanpoko sexu-organoen arteko gorputz-zatia\nPerineoa edo pelbis-zorua pelbisaren azpialdeari dagokion eskualde anatomikoa da. Atal bigunez osatuta dago eta ipurtzulotik genitaletara hedatzen da: aluraino emakumeen kasuan eta eskrotoraino gizonezkotan. Bere erdialdean perineoko errafea dago.\nEmakume baten perineoaren giharrak Irudi gehiago\nGizon baten perineoaren giharrak\ngainazal inginaleko nodo-linfatikoak\nZonaldeak garrantzi medikua du sexu-transmisiozko gaixotasunak detektatzeko gunea izan ohi delako. Era berean garrantzi berezia du bortxaketa edo sexu-biolentzia ematen denean, zonalde honetan errazagoa delako laginak hartzea.\nArtikulu hau anatomiari buruzko zirriborroa da. Wikipedia lagun dezakezu edukia osatuz.\nAzken aldaketa 13 abendua 2019(e)an, 22:19(e)tan\nOrriaren azken aldaketa: 13 abendua 2019, 22:19.


Eskubideak pausoz pauso VII: haurren eskubideak\n1989ko azaroaren 20an, Nazio Batuen Batzar Nagusiak Umeen Eskubideei buruzko Hitzarmenaren testua onartu zuen. Hitzarmenean mundu osoko neska-mutilen eskubideen zerrenda jasota dago eta garapenaren etapa ezberdinetan ongizatea bermatzeko oinarrizko arauak ezarrita daude. Egun, munduan berrespen maila altuena lortu duen Eskubideen Nazioarteko Hitzarmena da.\nHitzarmenak aurretik haurrei buruz zegoen ikuspegia erabat aldatu zuen: umeak jada ez dira babestu beharreko gizakiak, baizik eta gizaki bezala, euren eskubideak eta betebeharrak dituzte.\nIrakurri erreportaje osa JustiziaEus-en: Eskubideak pausoz pauso VII: haurren eskubideak.\n2020ko otsailaren 24ean argitaratua. Honi buruz gehiago irakurri: Erreportajeak. Iruzkin bat egin.


Elhuyar aldizkariko eduki guztiak irakurgai dira apiriletik aurrera — Gaztezulo\nElhuyar aldizkariko eduki guztiak irakurgai dira apiriletik aurrera\nElhuyar aldizkariko eduki guztiak irakurgai dira apiriletik aurrera https://www.gaztezulo.eus/albisteak/elhuyar-aldizkariko-eduki-guztiak-irakurgai-dira-apiriletik-aurrera https://www.gaztezulo.eus/albisteak/elhuyar-aldizkariko-eduki-guztiak-irakurgai-dira-apiriletik-aurrera/@@download/image/elhuyar_dena-ir_1365766853.jpg\nApiriletik aurrera Elhuyar Aldizkariko eduki guztiak irakurgai izango dira webgunean. Harpidedunek ez dute orain arte jasotako zerbitzuetan aldaketarik somatuko eta gainontzeko erabiltzaileek, berriz, eduki guztia, salbuespenik gabe, ikusi ahal izango dute hemendik aurrera.\n2012an sortu zuten Elhuyar Zientzia eta Teknologia aldizkariaren webgunea. Papereko edukiei jarraikortasuna emanaz, 1985etik aurrera argitaratutako eduki guztia biltzen du gaur.\nAldizkaria.elhuyar.org webguneak arrakasta handia izan du, 2012an 22.000 bisitari inguru izan zituen eta, gainera, VI. Tecnalia kazetaritza-saria ere jaso zuen.\nOrain arte, hala ere, webguneko hainbat eduki irakurri ahal izateko harpidetza edukitzea beharrezkoa zen. Hemendik aurrera, berriz, edozein erabiltzailek ikusi ahal izango du Creative Commons lizentziapean argitaratutako informazio guztia.\n1.500 harpidedun inguru ditu orain Elhuyaar aldizkariak, horietatik 32 dira harpidedun digitalakm, eta guztira, % 53 alta ditu edizio digitalak. Harpidedunek orain arteko abantaila berdinak mantenduko dituzte edukiaren irekieraren ondotik, hau da, papereko alea etxean jasoko dute hilero, webguneko 'harpidedunen gunean' hainbat abantaila edukiko dituzte eta, azkenik, Elhuyarrek argitaratutako produktuetan % 20ko deskontua izango dute.


'The Big C' telesailaren estreinaldia, igandean, ETB2n | EITB telebista\n'The Big C' telesailaren estreinaldia, arratsaldean, ETB2n\nLaura Linney aktore ezaguna protagonista duen telesail ilun eta dibertigarria da, eta minbizia duen emakume baten eta bere familiaren bizipenak azalduko ditu.\nEuskal Telebistak 'The Big C' telesaila estreinatuko du gaur. Showtime etxearen ekoizpen honek minbizia atzeman dioten emakume baten eta haren familiaren bizipenak azalduko ditu, tonu umoretsu eta ironikoan. Gaixo dagoela jakitean, ohitura batzuk aldatu beharko ditu eta horrek bere eguneroko bizitza hobetuko du. Laura Linney aktoreak egiten du Cathy Jamison emakume protagonistaren papera eta Oliver Plattek bere senar heldugabearena.\nErrealitate gordinaren kontra egitera behartuta dagoen emakumearen nortasun eta ekintzetan murgilduko den komedia ilun eta dibertigarria da 'The Big C'. Urrezko globo sari bat irabazi du eta Emmy sarietan lau izendapen jaso ditu. Cathy emakume kontserbadorea da, ama eta etxekoandrea, bere bizitza oso ondo egituratuta duena. Gaixotasunari aurre egin behar izatea erronka handia izango da berarentzat, eta bizimodua aldatzeko arrazoia ere bihurtuko da. Cathyri ez zaio batere gustatuko denek emakume sentibera dela pentsatzea, eta bere bizi-sena jarraitzea erabakiko du, ordura arteko bizi ohiturak goitik behera aldatuz.\nIkuspuntu arriskutsu, probokatzaile eta hunkigarri batetik erakutsiko digu Cathyk egunez eguneko biziraupena. Bizitzaren eta bizimoduaren gaineko metafora dibertigarria izango dugu ikusgai telesail honetan, ETB2n, igandero, 19:45ean hasita.\nLaura Linney protagonista\nLaura Linneyk bikain bete du 'The Big C' telesaileko protagonistaren papera, eta horregatik Urrezko Globo saria jaso zuen. Telebistan ez ezik, zinean ere ibilbide luzea du Linneyk. Oscar sarietarako hiru izendapen jaso ditu: You can count on me (2000), Kinsey (2005) eta Savage Family (2008) filmetan egindako lanagatik. Horrez gain, Truman's Show eta Mystic River bezalako maisulanetan parte hartu du. Telebistan, 'John Adams' minisailagatik Emmy saria eta Urrezko Globo saria jaso zituen.


Kirol App Euskadiko eta Nafarroako kirol-klubentzako aplikazioak | Blog Guuk\nKirol App, Euskadiko eta Nafarroako kirol-klubentzako aplikazioak\n27 Abril 2022 10:39 4 min\nZer da Kirol App?\nZer egin dezakezu zure taldearen aplikazioan Kirol App-ekin?\nPunta Galea Challenge-ren jarraipena Kirol App-en\nKirol App-era atxikitako klubak\nEguesibarko Saskibaloi Klubaren aplikazioa\nKurene Euskal Pilota Elkartearen aplikazioa\nZazpi Landa Kirol Taldearen aplikazioa\nAurrera Kirol Elkartearen aplikazioa\nHGB Ausarta Barakaldo ESTren aplikazioa\nDinamo San Juanen aplikazioa\nSestaoko Boleibol Klubaren aplikazioa\nBarakaldo CFren aplikazioa\nBilbao Basketen aplikazioa\nLointek Gernikaren aplikazioa\nAmorebieta SDren aplikazioa\nAraberri Basketen aplikazioa\nEuskadiko eta Nafarroako gizarte-eragileekin konektatzeko sortu zen Guuk, sinergiak sortzeko eta lurraldearen eraldaketa digitala bultzatzeko. Konpromiso sendo horretatik sortu zen Kirol App proiektua, tokiko kirol-klubentzako digitalizazioa bultzatzeko eta haien zaletasunekin komunikatzeko bide berriak aztertzeko garatu diren mugikorretarako aplikazioak.\nKirol App plataforma sinple, pertsonalizagarri eta erabilerraz bat da, eta erabilera-esperientzia intuitibo eta gogoangarria eskaintzen die erabiltzaileei. Guuk-ek, geurearekin konektatzeko xedearekin jarraituz, bere bazkide digital guztien eskura jarri ditu bere gaitasun teknologikoa eta ingurune digitalaren gaineko ezagutza. Proiektu honen helburua da tamaina txiki eta ertaineko kluben hazkundea bultzatzea eta bazkide eta jarraitzaileekiko arrakala teknologikoa gainditzea.\nEkipo bakoitzaren aplikazioa eskuragarri dago iOSen eta Androiden, sarbidea izan dezazun. Deskargatu ondoren, zure ekipoari buruzko azken albisteak kontsultatu, nobedade nagusien jakinarazpenak jaso, tiketak kudeatu eta plantilla ezagutu ahal izango duzu.\nFuntzionalitate azpimarragarrienetako bat partidak streaming bidez eman ahal izatea da; lehen taldearenak nahiz beheragoko kategorietakoak eman daitezke. Jarraitzailea izateaz gain, bazkidea bazara, eduki eta funtzionalitate esklusiboak ere izango dituzu. Ez geratu aulkian!\nGuuk-en, gure inguruko ekimen eta lehiaketa guztiak babestea gustatzen zaigu. Horregatik, beste kirol ekitaldi batzuei ere lagundu diegu. Ezagutzen al duzu Punta Galea Challenge? Getxoko labarretan ikus daitekeen olatu handietako surf-ikuskizuna da. Bada, aurten surfzaleak inoiz baino konektatuago egon dira lehiaketarekin, aplikazioari esker.\nTxapelketa-mota hau asko baldintzatzen du itsasoaren egoerak, eta oso adi egon behar da ez galtzeko. Aplikazioak alerta batzuk ditu, ekitaldiaren azken eguna zein den jakinarazteko eta lehiakideen fitxak kontsultatzeko.\nJoan den otsailaren 22an izan zen lehiaketaren XV. edizioa, eta streaming bidez ere ikusi ahal izan zen aplikazioaren bidez. Lehiaketa-eguneko funtzionalitateez gain, aplikazioak badu atal bat Getxoko itsasoaren egoera kontsultatzeko, urteko edozein egunetan, olatuez gozatzeko egokia den egiaztatzeko.\nEsan bezala, Kirol App-en helburu nagusia da klub apalenek duten oztopo teknologikoa kentzea eta zaleei beren taldeari buruzko albiste guztiak mugikorrean izaten laguntzea. Gaur egun, baliabide teknologiko berriak izateak zaleekiko harreman hurbilagoak sortzen laguntzen du, eta gure bazkideek ez dute bazter utzi aukera hori.\nHori dela eta, talde askok ekimenarekin bat egin nahi izan dute, eta dagoeneko badituzte Guuk-ek emandako zenbait tresna digital:\nUne honetan, saskibaloiko EBA ligan, Kirol App erabiltzen duen Nafarroako lehen kluba da. Eguesibarko Saskibaloi Klubak harrobi handia du, 30 talde inguru baititu, eta 2008tik ematen du aukera Olazko kontzejuan saskibaloian aritzeko.\niOSen eta Androiden eskuragarri\nGuuk-en oso pilotazaleak gara, eta, horregatik, euskal pilotari ere laguntzen diogu, besteak beste Sopelako Kurene Euskal Pilota Elkartearen eskutik. Aplikazioa prestatzen ari gara; laster egongo da erabilgarri.\nHogeita hamar urte baino gehiagoko historia du Bilboko Zorrotza auzoko klub honek, eta 7 talde ditu Bizkaiko oinarrizko futboleko ligetan parte hartzen.\niOS en eta Android en eskuragarri.\nAurrera 1921ean sortu zen, Ondarroan. Kirolerako eta, bereziki, Ondarroako futbolerako zaletasuna zabaldu eta sustatzeko.\niOSen eta Androiden eskuragarri.\nBarakaldoko Ausarta emakumezkoen saskibaloi-klubak talde desberdina izatearen aldeko apustua egin du. Ekimen berriak jarri ditu abian, Lasesarrera bi asteburuan behin saskibaloizale gehiago erakartzeko. Zaleekiko harremana estutzeko asmoz, haientzako aplikazioa ekoizten ari gara.\nSanturtziko Dinamo San Juan kluba 1973an sortu zen, eta Bizkaian oinarrizko futbolean tradizio handiena duten taldeetako bat da. Digitalizazioaren garrantziaz eta erronkez jabeturik, mugikorretarako aplikazio bat neurrira prestatzen ari gara.\nAzken urteotan, CV Sestao euskal boleiboleko erreferentziazko klubetako bat da. Emakumezkoen 2. Superligan jokatzen du lehen taldeak, eta klubaren historiako denboraldirik onena jokatu dute; puntu- eta garaipen-errekorra lortu dute. Gaur egun, aplikazio bat sortzen ari gara, eraldaketa digitalean lagundu eta berrikuntza guztiak egunean izan ditzaten.\nBizkaiko futboleko beste handienetako batek, Barakaldo CFk, Lasesarre berriko fabrika-estadio ezagunean jokatzen ditu partidak. Herrian oso errotuta dago, eta oinarrizko futboleko kategoria guztietan ditu taldeak, harrobia osatzen jarraitzeko.\nSaskibaloiak lotura handia du Gasteizekin, eta horren erakusle da Araski saskibaloi-talde profesionala. 2017an estatuko maila gorenera igo zenetik, konpromiso sendoa hartu du prestakuntzarekin, eta erreferente da Arabako emakumezko jokalari guztientzat.\nBizkaiko eliteko saskibaloiak astero du hitzordua Bilbao Basketekin.2000. urtean sortutako klub hau oso errotuta dago Bizkaiko lurralde historikoan, eta saskibaloiaz gozatzeko aukera ematen du familia-, kirol- eta hezkuntza-giroko ikuskizun paregabe baten bidez.\nGernikan ospakizunetan dira, Lointek Gernikak 25. urteurrena baitu aurten. Bizkaiko goi-mailako saskibaloiko erreferente bat da. Harrobi handia du, eta emakumezkoen saskibaloi profesionala sustatzeko konpromiso sendoa. Aurtengo martxoaren 8an, Itziar Ariztimuño taldeko jokalariaren bidez, ahotsa eman genien emakumezko jokalari profesionalei, eta haien kezken berri izan genuen.\nZornotzako Kirol Elkarteak balentria handi bat lortu zuen aurreko kanpainan, Bigarren Maila Nazionalera igo baitzen. Harrobiaren eta hemengo jokalarien aldeko apustu sendoa egin du, proiektu komun bat aurrera ateratzeko eta Zornotzari poz ugari emateko konpromisoarekin.\nAraberri Basket Gasteizko oinarrizko saskibaloi-klubetako bat da. Trebakuntzaren aldeko apustu sendoa egin du, eta ikasketak eta kirol-jarduera uztartzen ditu. Bere proiektu digitaletan aurrera egin dezan eta Arabako gazteriarengandik hurbil egon dadin, harentzako aplikazioa prestatzen ari gara, jakin behar duzun guztia mugikorrean izan dezazun.\nBeti bezala, Guuk-en nobedadeei adi jarraituko dugu, aplikazio bakoitzaren funtzionamendua hobetzeko. Hasteko, tiketing-sisteman hobekuntzak ezarriko ditugu, txartel digitalak sortuko ditugu, eta onlineko denda bat sortzeko aukera gehituko dugu, klubak beren bazkide eta zaleekin konektatzen jarraitzeko.\naplikazioak euskadi kirolapp konexioa\nKirolApp, aplicaciones para clubes deportivos en Euskadi y Navarra\nGuuk nació con el propósito de conectar con los agentes sociales presentes en Euskadi y Navarra, para crear sinergias e impulsar la transformación digital del territorio. De este firme compromiso, nació el proyecto KirolApp, las aplicaciones móviles desarrolladas para apoyar la digitalización de los clubes deportivos locales y explorar nuevas vías de comunicación con sus aficiones.nn\nErosketa online seguruak: 10 aholku segurtasunez erosteko interneten\nIkusi dugu egunetik egunera gora egiten dutela online erosketek, baina baita horiek ekartzen dituzten arriskuek ere. Horregatik, Guuk-etik, kontatuko dizuegu zer alderdi hartu behar diren kontuan, jakiteko webgune fidagarri baten aurrean gaudela, eta sareko maula eta iruzur beldurgarrietan ez erortzeko\nEnpresak eta autonomoek ezagutu behar dituzten tresna digitalak\nTresna digitalak lanaren antolamendu-eredu tradizionalen alternatiba erabilgarri, eraginkor eta ekologiko gisa sortu dira. Tresna ugari daude, doakoak edo ordainduak, beharrezko izapideak errazteko; baina, maiz denbora asko kentzen diete enpresa txikiei eta ekintzaileei\nAplicaciones móviles para conocer Euskadi. Las mejores apps para conocer tu ento\nLas aplicaciones móviles se han convertido en grandes aliadas para planificar nuestras vacaciones. Tanto si estás planteando una escapada a Euskadi como si ya vives aquí, pero quieres aprovechar estos días para conocer tu entorno, no puedes perderte esta selección de aplicaciones móviles para conocer Euskadi.\nEuskadi zure mugikorrean, zure ingurunea ezagutzeko aplikaziorik onenak\nAplikazio mugikorrak aliatu handi bihurtu dira gure oporrak planifikatzeko. Bai Euskadira ihesaldi bat egitea planteatzen ari bazara, bai hemen bizi bazara ere, baina egun hauek zure ingurunea ezagutzeko aprobetxatu nahi badituzu, ezin duzu galdu Euskadi ezagutzeko aplikazio mugikorren aukeraketa hau.\nMetaren ordezko 5 sare sozial, ezagutzen ez zenituenak\nGaikako edo hobi-erako 5 sare sozial, ezagutzen ez zenituenak Ezagutu Zuckerberg-en Meta-ren ordezko sare sozialik onenak.


RhinoSpike : Basque Audio : BASERRIA\nBasque / BASERRIA\nby aingeruaingerurena on Aug. 28, 2014\n332 Words / 1 Recordings / 0 Comments\nBaserria landan bakarturik aurki dezakegun etxea da, nekazaritzarako edo abeltzaintzarako lur-sail ez oso handiak dituena, eta basoen ustiapenaz ere arduratzen dena. Baserriak bere inguruan ditu baratzeak, soroak, eta baita belardiak ere. Basoak etxetik urrun egoten dira normalean.\nBaserriek itxura ezberdina izan dezakete, baina badituzte ezaugarri komunak: oinplanoa angeluzuzena izaten da, eta ez dute patiorik izaten. Teilatuak bi isurialde ditu, eta aurrealdean teilatu-hegal zabala. Beheko solairua harrizkoa izaten da normalean, eta goiko solairuan zura eta adreilua erabiltzen da. Baserrian bertan gordetzen dira askotan abereak, lanabesak eta uztak.\nBadira Euskal Herriaren historian, baserriaren garapena erakusten duten zenbait aldi. Lehenengoan, XIII. mendera artekoan, basogintza eta abeltzaintza ziren nagusi. Nekazaritza hurrengo mendeetan indartuz joan zen. Erdi Aroan, baserritarra maizterra zen, hau da, baserria errentan hartzen zuen. Baserritarrak uztaren zati bat eman behar izaten zion jabeari. Honela, baserritarrak bizitzeko behar zuena lortzen zuen baserritik, eta jabeak errenta ona. XV. mende inguruan errenta zerealetan ordaintzen zen.\nBigarren aldian, XVI. mende inguruan, nekazaritza sendotu zen, garia, garagarra, artatxikia, gaztainak eta sagarrak oinarrizko produktuak zirelarik. Abeltzaintza bigarren mailako jarduera zen, eta mendi-mendian zeuden baserrietan ematen zen bereziki.\nHirugarren aldian aldaketa nabarmen bat gertatu zen, izan ere, Bizkaia eta Gipuzkoan artoa ereiten hasi ziren, garagar, olo eta artatxikiaren ordez. Beraz, lehen behi eta zaldientzat erabiltzen ziren belardietan artoa ereiten hasi ziren, eta ondorioz, oilo eta untxiak bezalako abereak nagusitu ziren. Bestalde, patata XIX. mendean hasi ziren ereiten.\nXIX. mendetik aurrera erabat aldatu zen baserria, Bizkaia eta Gipuzkoako industrializazioaren eraginez. Batetik, baserritarrak industrian lan egiten hasi zirelako, eta bestetik, populazioaren gorakada zela eta, baserriko ekoizpena ez zen nahikoa. Gainera, garraioen garapenarekin, zerealak kanpotik ekartzen hasi ziren, eta honek baserrietako ekoizpenaren beherakada ekarri zuen. Kaletarrek zituzten elikagai-beharrak zirela eta, baserritarrak, garai batean eurentzat ekoiztutako produktuak merkaturatzen hasi ziren.\nEgoera hau Gipuzkoan eta Bizkaian eman da batez ere. Araban eta Nafarroan, berriz, egoera ezberdina izan da. Lurralde hauetan baserriaren egitura eta antolamendua ezberdina da, eta gainera, oraindik zenbaitentzat oinarrizko jarduera. Iparraldean, berriz, abeltzaintza izan da nagusi, eta nekazaritza etxeko beharrak asetzera mugatu da.\nBASERRIA ( recorded by rmari ), North of Spain\nBigarren aldian, XVI. mende inguruan, nekazaritza sendotu zen, garia, garagarra, artatxikia, gaztainak eta sagarrak oinarrizko produktuak zirelarik. Abeltzaintza bigarren mailako jarduera zen, eta mendi-mendian zeuden baserrietan jarduten zuten lan horretan bereziki.\nEgoera hau Gipuzkoan eta Bizkaian gertatu da batez ere. Araban eta Nafarroan, berriz, egoera ezberdina izan da. Lurralde hauetan baserriaren egitura eta antolamendua ezberdina da, eta gainera, oraindik zenbaitentzat oinarrizko jarduera. Iparraldean, berriz, abeltzaintza izan da nagusi, eta nekazaritza etxeko beharrak asetzera mugatu da.


Festak eta Gertakizunak\nSeñorío de Astobiza upategia\nSeñorio de Astobiza upategia naturak bedeinkaturiko ingurunean dago, instalaziorik modernoenek, kalitatezko txakolina egitea ahalbidetzen dute.\nGure mahatsa artisau-prozedurak erabilita erein eta jasotzen dugu, mahats-mordo bakoitza ahalik eta kontu handienarekin tratatuta. Behin bilduta, prozesu mekanizatuek ardogintza-prozesu bikaina ziurtatzen dute azkenean botiletan sartu arte.\nInteresa dutenak animatzen ditugu Upategia, mahastiak zein instalazioak, bisitatzera etor daitezen. Atsegin handiz azalduko dugu mahatsaren prozesu guztia, sorotik adaburura, eta gure txakolina dastatuko dugu.\nOrdutegi, erreserba eta prezioen informazio gehiago eskuratzeko edo edozein zalantza argitzeko, jarri harremanetan gurekin.\nESKAINTZA: BAZKARIA UPATEGIAN - APIRILAK 20\nUpategiak, inguru paregabean hermeneus %100 1.esperientzia gastronomikoan parte hartzera gonbidatzen zaitu. Esperientzia bikaina ondo jatearen eta edatearen lagunak bildurik tarte ahaztezina igarotzeko.\n13:00tan dastatze batekin hasiera emango zaio ekimenari, ondoren, bisita upategira (eta mahastietara eguraldia okertzen ez bada), 14:30tan %100 Hermeneus produktuekin prestaturiko menua (menuaren zehaztasunak atxikitutako dokumentuan).\nPrezioa 49€ (BEZ-a barne), AURRETIKO ERRESERBA BEHARREZKOA DA.


Konzern - Wikipedia, entziklopedia askea.\nKonzern alemanieraz enpresa, enpresa mota berezi bat da. Gehienbat Europar kontinentean dagoen enpresa mota hau, Alemaniak sortutako eredu berri bat izan zen eta izena alemanieraz da ezaguna.\nHasiera batean, Alemaniako enpresen patzuergoa edo enpresen taldea zen. Kontzentrazio modalitate bat zen: enpresen talde batek ekoizpenaren sektore bat kontrolatzen zuen edo ekoizpen-prozesu osoa hala nola, altzairuarena (meatzeak, labe garaiak, siderurgia eta metalurgia).\nTalde independienteen batasunarern ondorioz, eta gidaritza baten pean, "Talde" handia eratzen da eta batzuetan finantza eta enpresa kontzentrazio prozezuari esker, botere ekonomiko (eta batzuetan politiko) handia lor lezake, Alemaniaren kasuan gertatu zen bezala.


3. deskripzioa - Aldizkari digitala\nAldizkari digitala egitean hizkuntzarekin batera beste arloak ere landuko ditugu. Hizkuntzari dagokionez, ekoizpenaren bi alderdi hauei emango diegu garrantzia: idazmenari eta ahozkoari. Euskarak eta gaztelerak bezalaxe, ikastetxean irakasten diren atzerriko hizkuntzek aldizkarian leku izango dute, hala nola frantsesa, ingelesa eta alemana (ahal den neurrian). Horrez gain, euskal kultura lantzean, geografia eta historia arloak ere landu ahal izango dira.\nIdazmenari dagokionez, aldizkari baten testu tipologia kontuan izanik, ikasleek eredu gisa har lezaketen testu-bilduma sortzea litzateke lan honen helburuetako bat. Bilduma horretan, besteak beste, aintzat hartuko ditugu, biografia, azalpen testua, albistea, argudio testuak eta gutunak. Ereduekin batera, prozedurari dagozkion pausoen gida ere izango da.\nModu berean, ahozkotasuna lantzeko jarrai dezaketen ahozko jardunen bilduma proposatuko dugu. Horretarako, web-orri batzuk erabiliko ditugu, non ahozko aurkezpenak entzun ditzakegun (http://www.ted.com/talks). Horiez gain, ahozko aurkezpen on bat egiteko aholkuak emango ditugu prozedura dokumentuan.\nGauzak horrela, eredu horietan oinarrituz, ikasleek beren idazlanak eta ahozko ekoizpenak egin eta aldizkari digitalean eskegiko lituzkete.\nOnuradunak 2. hezkuntzako ikasleak badira ere, materialak batez ere hizkuntza irakasleentzat dira baina edozein arlotako irakaslearentzat baliagarriak, eta aipatu moduan, arlo guztietako irakasleek erabiltzea litzateke egitasmo honen erronka nagusienetakoa.\nHorretarako guztirako, teknologia berriak erabiliko dira; glogsterrak, audacity soinu-grabazioak, story jumper (ahozko jardunak eta bideoak txertatzeko), idazmena garatzeko elkarreraginean oinarritzen diren estrategiak, eta abar. Helburua aldizkari digitala egitea izanik, teknologia berriez baliatuko gara aldizkariaren ahozko atalean. Horiez gain, web-orrialdeetan aurki daitekeen informazioa gehituko genuke, aldizkaria osatuko luketen hizkuntzen alderdiak eta beste arloak lantzeko. Horregatik guztiagatik, proposamen hau IKTko irakasleekin elkarlanean garatzeko proiektua da.\nAutonomia eta sormena garatzea helburu dela gogoratuz, idazmenaren (argudio testuaren) eta ahozkoaren errubriken bidez barneratuko genituzke hizkuntzaren bi alderdien ezaugarriak. Bestetik, errubrikak auto-ebaluazioa egiteko erabiliko genituzke (eskegitako ahozko errubrika adibide). Azken ekoizpenak, idatziak nahiz ahozkoak, komunikazio helburu zehatza du eta helburu horiek betetzen diren ala ez une oro zainduko genuke. Beraz, aurre ebaluazioa, prozesuarena eta azken ebaluazioa eginik, ikaskuntza helburuak bete diren ala ez jakin ahal izango da, bete ez badira, behar diren zuzenketak egiteko. Ebaluatzeko tresna jakinen artean aipatu errubrikak ez ezik, inkestak, galdeketak eta beste batzuk erabiliko ditugu. Auto-ebaluazioarekin batera, hobekuntzarako proposamenak biltzen dituen taula sortuko dugu, ikasleak bere prozesuan oinarrituz irakaslearen laguntzaz beteko duena.\nOrrialde hauek baliagarriak lirateke bideoak, ahozko jardunak eta testu idatzia modu interaktiboan lantzeko: https://activetextbook.com/, https://storybird.com/\nAutonomia eta sormena gaitasunei dagokienez, ikus argazkilaritza euskaraz lantzeko gunea: https://argeulan.wordpress.com/hiztegia/


Gipuzkoako txapelketako lehiak gaur kiroldegian . diariovasco.com\nGipuzkoako txapelketako lehiak gaur kiroldegian\n22 octubre 201600:20\nPilota partiduei dagokienean bihar, igandea, Gipuzkoako txapelketako zenbait partida lehiatuko dira Lazkaoko udal kiroldegiko pilotalekuan goizeko 10:00etatik aurrera. Goena (lehen urteko infantila), Exeberria (bigarren urteko infantila) eta Zubizarretak (bigarren urteko alebina) banakako hiru partida lehiatuko dituzte lehenengo, Aretxabaleta, Aloña Mendi eta Bergarako pilotarien aurka hurrenez hurren, eta Iraitz Zubizarreta eta Beñat Garmendiak osatutako bikoteak Azkoitiko ordezkarien aurkako partida jokatuko du ondoren, txapelketa berdineko nagusien mailan.\nOrdu berean Gartzaron izango dira baita ere Lapkeko ordezkariak. A. Garmendiak Gutierrezekin batera jokatuko du bertako txapelketako partida lehenengo, Mata-Santamariaren aurka, eta M. Garmendiak Marcosekin batera lehiatuko du ondoren, Egiguren-Murua bikotearen aurkakoa. Baztango txapelketak ere izango du Lapkeko ordezkaritza. Bihar, 9.30ean, Elizondoko pilotalekuan, Garcia (Lapke) eta Goikoetxeak osatutako bikoteak, Iribarren-Etxeberriaren aukako partida lehiatuko du.\nGaur, larunbata, Senar izango da Altzon, 16:00etan, Intxurreko ordezkariaren aurkako Gipuzkoa txapelketako partida lehiatzen; Zubizarreta Gartzaron, 16:00etan, Arrillagarekin batera Oroz-Etxague bikotearen aurkako partida jokatzen; eta Goiburu Deban, 18:00etan, Euskal Jolaseko ordezkariaren aurkako Gipuzkoa txapelketako norgehiagokan.


Irekia Eusko Jaurlaritza - Gobierno Vasco :: EHAA xedapena 201605620\n243/2016 DEKRETUA, abenduaren 27koa, zeinaren bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen dekretua (behin-behineko langileak).\nXedapenaren zenbakia: 201600243\nHurrenkenaren zenbakia: 201605620\nEuskal Funtzio Publikoari buruzko uztailaren 6ko 6/1989 Legearen 14. artikuluaren arabera, lanpostuen zerrendek aurrekontuetan diruz hornitutako lanpostu guztiak barne hartu beharko dituzte, eta funtzionarioentzat, lan-kontratuko langile finkoentzat eta behin-behineko langileentzat gordeak diren bereizi. Xedapen hori betetzeko, 44/2007 Dekretua argitaratu zen (44/2007 Dekretua, martxoaren 20koa, Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartu zituen dekretua aldatzekoa). Dekretu horrek onartu zituen, hain zuzen ere, behin-behineko langileentzat gordetako lanpostuen zerrendak, eta apirilaren 19ko 92/2005 Dekretua ordezkatu zuen, azken hori deuseztzat deklaratu baitzen 2006ko urtarrilaren 12an Euskal Autonomia Erkidegoko Justizia Auzitegi Nagusiko Administrazioarekiko Auzietako Salak emandako epaiaren bitartez. Ordutik, hainbat aldiz aldatu da aipatu dekretua, eta, egun, apirilaren 9ko 189/2013 Dekretuaren bidez onartutako behin-behineko langileen lanpostuen zerrenda da indarrean.\nLanpostuen zerrendak dira administrazioko barne-egiturak antolatzeko baliabideak. Beraz, indarrean dauden prozeduren arabera izapidetu ondoren, aldeko ebazpena jaso duten aldaketak lanpostuen zerrendetan sartu behar dira aldian-aldian, Gobernu Kontseiluaren 2002ko uztailaren 30eko Erabakian aurreikusitakoa betetzeko (erabaki horren bidez onartu zen Euskal Autonomia Erkidegoko Administrazioaren zerbitzura dauden behin-behineko langileen araubide juridikoaren arautze orokorrari eta estrukturalari buruzko proposamena), Euskal Funtzio Publikoari buruzko uztailaren 6ko 6/1989 Legearen 18. artikuluari dagokionez.\nLanpostuen zerrenda honek zehazten ditu haien funtsezko ezaugarriak, haiek betetzeko eskatutako eskakizunak eta postuen ordainsari-erregimenari dagozkion beharrezko zehaztapenak, 78/2005 Dekretuaren 5.4 artikuluaren arabera (78/2005 Dekretua, apirilaren 12koa, Euskal Autonomia Erkidegoko Administrazioaren eta haren erakunde autonomoen Administrazio Orokorreko lanpostuen zerrendak arautzekoa), urtarrilaren 16ko 6/2007 Dekretuak emandako idazkeran, zeinak, batetik, erantzuten baitio 2005eko azaroaren 18ko Epaiaren epaitzan aurreikusitakoari eta, bestetik, bateratzen baititu uztailaren 6ko 6/1989 Legearen 15. artikuluko eta Gobernu Kontseiluaren 2002ko uztailaren 30eko Erabakiko aurreikuspenak.\nHorren ondorioz, Gobernantza Publiko eta Autogobernuko sailburuaren proposamenez, eta Gobernu Kontseiluak 2016ko abenduaren 27an egindako bilkuran proposamena aztertu eta onartu ondoren, honako hau\nArtikulu bakarra.– Behin-behineko langileentzat gordetako lanpostuen zerrendetan egindako aldaketak onartzea. Zerrenda horiek dekretu honen eranskinean agertzen dira, eta apirilaren 9ko 189/2013 Dekretuaren bidez onartu ziren.\nDekretu honek administrazio-bidea agortzen du, eta, beronen aurka, aukerako berraztertzeko errekurtsoa jar dakioke Gobernu Kontseiluari, hilabeteko epean, dekretua argitaratu eta hurrengo egunetik hasita; edo, bestela, administrazioarekiko auzi-errekurtsoa jar daiteke Euskal Autonomia Erkidegoko Justizia Auzitegi Nagusiko administrazioarekiko auzien salan, bi hilabeteko epean, Dekretua argitaratu eta hurrengo egunetik hasita.\n226/2016 DEKRETUA, abenduaren 20koa, zeinaren bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen dekretua (behin-behineko langileak).\nAGINDUA, 2017ko urtarrilaren 30ekoa, Gobernantza Publiko eta Autogobernuko sailburuarena, zeinaren bidez xedatzen baita José Andrés Blasco Altuna jaunaren kargu-uztea Gobernantza Publiko eta Autogobernu Saileko behin-behineko langile gisa.\n165/2016 DEKRETUA, azaroaren 29koa, zeinen bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen dekretua (behin-behineko langileak).\n42/2017 DEKRETUA, otsailaren 14koa, zeinaren bidez aldatzen baita Euskal Autonomia Erkidegoko Administrazioko sailetako eta Erakunde Autonomoetako lanpostuen zerrendak onartzen dituen Dekretua (behin-behineko langileak).\n36/2017 DEKRETUA, urtarrilaren 31koa, zeinaren bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen dekretua (behin-behineko langileak).\n21/2017 DEKRETUA, urtarrilaren 24koa, zeinaren bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen dekretua (behin-behineko langileak).\n22/2017 DEKRETUA, urtarrilaren 24koa, zeinaren bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen dekretua (behin-behineko langileak).